Egun osoko egitarau zabal bategaz, mallabitarrek San Roke eguna ospatuko dute abuztuaren 16an - Mallabia - Anboto.org\nEgun osoko egitarau zabal bategaz, mallabitarrek San Roke eguna ospatuko dute abuztuaren 16an\nMaialen Zuazubiskar 2019-08-06 10:00\nArgazkia: Kepa Bordés\nAbuztuaren 14an, alkate txikiak pregoia irakurrita eta Gazte Alai dantza taldeak txupinazoa jaurtita hasiko dituzte Andra Mari jaiak Mallabian.\nAurtengoan ere, gustu guztietarako ekintzak egongo dira eta eskaintza kultural zabala izango da. Hilaren 15ean, esaterako, The Funes Troup kale antzerkia egongo da, eta, ondoren, Korrontzi dantza taldearen ikuskizuna.\nSan Roke eguna izango da mallabitarrentzat egun handia, abuztuak 16. Egun horretarako, egun osoko egitaraua antolatu dute. Goizetik paella eta marmitako txapelketan batuko dira mallabitarrak, eta herriko trikitilariek girotuko dute goiza. Horrez gainera, urtero moduan, jubilatuek bazkaria egingo dute Kontzejuzarren.\nBestalde, arratsaldean, 16:00etan, jubilatuentzat Duo Jamaica taldearen kontzertua egongo da Kontzejuzarren, eta 17:30ean kuadrillen arteko jolasak egingo dituzte. Iluntzean, txarri errea eta sagardoa banatuko dituzte. Dantzan emango diote amaiera egunari, Luhartz taldearen erromeriagaz.\nPilota partiduak 14an\nAbuztuaren 14an, jaiak hasten diren egunean hain zuzen, pilota partiduak jokatuko dituzte Mallabian. Partidu nagusian, Danel Elezkanok eta Jose Javier Zabaletak Jokin Altunaren eta Beñat Rezustaren aurka jokatuko dute. Horien aurretik, Aitor Mendizabal eta Oier Mendizabal Aitor Elordi mallabitarraren eta Xabier Tolosaren aurka arituko dira. Pilota partiduak 21:30ean hasiko dira eta sarrerak aurrez erosteko aukera egongo da.


Subjects - Gure Gida - Bizkaia.Eus\nOhiko galderak Identifikazio zenbakia: 900002728\nIrabazteko asmorik gabeko erakundeen alde zer dohaintzak ematen dute praktikatzeko eskubiderik?\nHainbat erakunderi egindako emariek, dohaintzek eta ekarpen ezeztaezin, huts eta soilek zein haiei dohako lagapenek eta dohain emandako zerbitzuek kenkaria egiteko eskubidea emango dute, hain zuzen ere, honako hauei emandakoek: 4/2019 Foru Arauari atxikitako irabazizkoak ez diren erakundeak, diputazioak, Estatua, autonomia-erkidegoak, toki erakundeak, erakunde autonomiadunak, unibertsitateak zein haiei atxikitako zentroak, Cervantes Institutua, Ramón Lull Institutua, Euskaltzaindia eta beste erkidego batzuetan dauden haren antzeko erakundeak, Espainiako Institutua eta Errege akademiak, Eusko Ikaskuntza, Euskalerriaren Adiskideen Elkartea, Labayru Institutua,Bilboko Merkataritza, Industria, Zerbitzu eta Nabigazioko Ganbera, Espainiako Batzorde Olinpiarra, Espainiako Batzorde Paralinpiarra, Gurutze Gorria eta ONCE.\nIzan ere, honako eragiketa hauek emango dute kenkaria egiteko eskubidea:\nDirutan egindako emariak eta dohaintzak, haien balioaren arabera; ondasun-eskubideen emari eta dohaintzak, berriz, eskualdaketaren unean zuten kontabilitateko balioaren arabera.\nPrestazio bat jasotzeko eskubidearekin bat ez datozen afiliazio-kuotak.\nOndasun higiezinen (gozamenaren iraupeneko urte bakoitzari aplikatu beharreko zenbatekoa katastro-balioaren % 2 da), baloreen (dibidenduen edo interesen urteko zenbatekoa) eta beste ondasun-eskubide batzuen (urteko zenbatekoa lortzeko, diruaren legezko interesa aplikatuko zaio gozamenak eratu zenean, OEZ eta EJD Zergaren arabera, zuen balioari) gaineko gozamen-eskubide erreala eratzea.\nEuskal Herriko Kultura Ondarearen barruko ondasunen dohaintza (balorazioa Eusko Jaurlaritzak egingo du), Espainiako Ondare Historikoaren barruko ondasunen dohaintza (balorazioa organo eskudunek egingo dute, edo, bestela, Bizkaiko Foru Aldundiko Kultura Sailak) eta autonomia-erkidegoek deklaratu edo inskribaturiko kultur ondasunen dohaintza.\nMuseoei lotutako jarduerak egiteko eta ondare historiko artistikoa sustatzeko nahiz hedatzeko ekimenak egiten dituzten erakundeen alde dohaintzan emandako kalitate handiko kultur ondasunak (ondasunon balorazioa Bizkaiko Foru Aldundiko Kultura Sailak egingo du, eta hark egiaztatu du artelan horrek kalitate nahikoa duen).\nSozietateen gaineko Zergaren eta Ez-egoiliarren Errentaren gaineko Zergaren zergadunek egindako doako zerbitzu-prestazioak, zergadun horiek egoitza iraunkorraren bitartez dihardutenean, beti ere foru arau honen 23. eta 24.2 artikuluetan xedatutakoaren ondorioetarako soilik (Prestazioaren kostua emailearentzat, lagatako ondasunen amortizazioa sartuta, halakorik badago).\nGainera kontuan hartu behar da:\nBalio horien guztien gehieneko muga merkatuko balio normala da.\nPertsona Fisikoen Errentaren gaineko Zergaren zergadunek eskubidea izango dute kuota osotik kentzeko foru arau honen 21. artikuluan xedatutakoaren arabera kalkulatutako kenkariaren oinarriaren %30.\nKenkari honen oinarria ezin da izan Pertsona Fisikoen Errentaren gaineko Zergaren zerga-oinarriaren 100eko 35 baino handiagoa. Muga hori gainditzeagatik kendu ez diren zenbatekoak ondoz ondoko hurrengo bost urteetan amaitzen diren zergaldietako autolikidazioetan aplikatu ahal izango dira, muga berak errespetatuz.\nPertsona Fisikoen Errentaren gaineko Zergatik salbuetsita egongo dira arestian aipatutako emari, dohaintza eta ekarpenak egitearen ondoriozko ondare-irabaziak eta errenta positiboak.\nSozietateen gaineko Zergaren zergadunek eskubidea izango dute kuota likidotik kentzeko foru arau honen 21. artikuluan xedatutakoaren arabera kalkulatutako kenkariaren oinarriaren 100eko 30 eta Sozietateen gaineko Zergaren Foru-Arauan jasotako arauekin ados.\nEspainiako lurraldean establezimendu iraunkorrik gabe diharduten Ez-egoiliarren Errentaren gaineko Zergaren zergadunek eskubidea izango dute kuota osotik kentzeko kenkariaren %25. Kenkaria oinarriak ezin izango du gainditu zerga-oinarriaren % 10.\nEmari, dohaintza eta ekarpen kengarriak justifikatzeko, erakunde onuradunak emandako ziurtagiria (D-1) erabiliko da.\nErakunde onuradunek dohaintzei buruzko aitorpen informatiboa aurkeztu beharko dute (182 eredua), urtarrilaren 1a eta 31 bitartean.\n4/2019 Foru Arauaren II KAPITULU III TITULUA


Bilobekin aiton-amona gisa jardun daitezen onartzea. Zaharrentzat, seme-alabekin egin ez zutena egiteko “bigarren aukera” da hori. Inoiz edo behin bilobei gutiziaren bat ematen badiete itsuarenak egitea ona da.\nEsker onekoak izan eta bilobei ere izan daitezen irakastea. Ez dugu ahantzi behar “erraldoien bizkarrera igotako ipotxak” garela eta haiek baino gehiago bagara, haiek baino prestakuntza hobea badugu edo haiek baino gehiago badaukagu, hein handi batean, beraiei esker izan da.\nAhal dela, nork bere independentziari eustea. Adinak adin, aiton-amonek bere bizi espazioaz gozatzeko eskubidea eta premia dute, beren adiskide eta zaletasunekin gozatu behar dute eta, hala nahi badute, harreman afektibo berriak eraiki dezakete. Ez dute zertan amore eman “etengabeko kanguru” jokatzeaz.


Armentiako lehen Kober lehiaketa antolatu dugu | Armentia Ikastola\nDBHko Euskara Batzordeak ekimen berri bat aurkeztu du aurten: Armentia Ikastolako 1. Kober lehiaketa. Txapelketan parte har dezakete ikasleek zein irakasleek, eta euskarazko edozein abestiren bertsioak grabatu beharko dituzte.\nLehiakideek maiatzaren 7ra arteko epea dute haien bideoak Wetransfer plataformaren bidez euskarabatzordea@armentiaikastola.eus helbidera bidaltzeko. Jasotako bideoak ikastolako sare sozialetan jarriko dira ikusgai, eta bertsio onenaren egileek irabaziko dute saria: Elkar dendan erabiltzeko kultur bonua eta oroigarria.\nParte hartzeko baldintzak honakoak dira: abestiak euskaraz izan behar du; Armentia Ikastolako edozein kidek har dezake parte; bertsioak bakarka edo taldeka egin daitezke, taldeka egitekotan, gehienez bost pertsonako taldeak izango dira; abestia bideo formatuan bidali behar da eta taldekide guztiak agertu behar dira.


«Anitza, landua eta kalitate handikoa» izan da Loraldia | El Diario Vasco\nCulturas«Anitza, landua eta kalitate handikoa» izan da Loraldia\n«Anitza, landua eta kalitate handikoa» izan da Loraldia\nGuztira, 22 jarduera egin dituzte jaialdiak iraun duen hilabetean / Loraldia\nBilboko kultur jaialdiaren arduradunek ebaluazio positiboa egin dute: guztira, 1040 'lorazain' edo zale elkartu dira, eta bete egin dituzte programatutako ikuskizun gehienak\nEL DIARIO VASCODonostia Lunes, 8 abril 2019, 17:55\nLoraldiaren 5. edizioak «bide berriak zabaldu ditu» euskal sorkuntza garaikidean. Hala ondorioztatu dute antolatzaileek jaialdiaren ebaluazioa egitean. «Hogeita bi jardunetan zehar Loraldiak gure kulturaren iruditeria berritzailea plazaratu du arrakasta osoz. Festibalean parte hartu duten sortzaileen lanak orain arte ikusitakoa gainditu du. Ausartak izan dira eta bide berriak zabaldu dituzte. Sormen begirada anitzaz, landuaz eta kalitate handikoaz gozatu dugu. Harritu gara. Hunkitu gara. Liluratu gara. 5.edizio hau erreferentzial bilakatu da. Bada festibal bat Bilbon euskal kulturak biltzen dituena geroari begira«, esan dute.\n'Kalaportu' ikuskizunarekin abiatu zuten festibala, Joseba Sarrionandiaren lurralde poetikoa kantatuz. Aurten, gainera, Bilbotik, Gasteiz, Baiona, Donostia eta Iruñera ere salto egin du jaialdiak, 'Kalaportu' proiektua jendartera eramateko.\nMusikan «balore berriei» ere lekua egin nahi izan zieten Maite Larbururen disko aurkezpenarekin. Nafarroako Lurpekariak taldeak, «gure musikaren eszenziak hartu eta jazz inprobisatuetara eraman zituen. Aho bete hortz utzi gintuen. Iparraldetik Belatza taldeak egin zuen hegal eta sekulako kontzertua eman zuen». Euskalduna Jauregian 300 ikusletik gora bildu zituen Hibai Gernikako kantariak.\n«Bilboko kaleetan lehenengoz euskal artista baten sorkuntzak eraldatu du paisaia. Mikel Lertxundiren zazpi eskulturek eta bertan burutu ziren kale ikuskariek oihartzun handia izan dute», gaineratu du antolakuntza taldeak zabaldutako prentsa oharrean. «Lehenengo aldiz euskal artista baten erakusketa Bilboko plazetan izan da. Erronka ez zen makala eta bete betean asmatu dugu».\n«Ezinezkoa zirudiena» ere eskuratu dutela uste dute. Euskararen historia dantzaren bidez, berbarik gabe, kontatu zuen Aukeran konpainiak, Xabi Payaren ideiari jarraiki. «Kalitate handia sormenetan eta zirrara bihotzetan. Urrunera joateko ahalmena erakutsi zuen Aukeranek», nabarmendu dute.\n«Artea ez da mundua islatzeko espilua, kolpatzeko mailua baizik» esaldia aldarri, 'Basotik itsasora' proiektua burutu dute Dantzaz Konpainiak eta Larart proiektuko arduradunek. Dokumental bat eta koreografia bat sortu dituzte errefuxiatuen auzia abiapuntu hartuta. ekoizpen artistiko berriei lekua emateko.\nHalaber, jaialdian parte hartu dute hainbat euskal idazle ezagunek: Bernardo Atxaga, Miren Agur Meabe, Iñigo Aranbarri, Katixa Agirre, Goizalde Landabaso, Garazi Goya, Hasier Larretxea, Jose Mari Otamendi, Josu Goikoetxea, Aizpea Goenaga eta Itxaro Bordak, besteak beste.\nTxakur Gorria kolektiboak Joxan Artzeren lana omendu zuen, eta Iratxe Fresnedaren dokumental bat ere izan da ikusgai. Aneguriaren hip hop-ak ere bere lekua izan du Loraldian.\nFestibal honetan euskal komunitatea sendotu dutela uste dute arduradunek: guztira, 1040 'lorazain' edo zale elkartu dira, eta bete dituzte programatutako ikuskizun gehienak.


Amaitu dira lanak Lintzirin eremua biziberritzeko | El Diario Vasco\nOiartzunAmaitu dira lanak Lintzirin eremua biziberritzeko\nAmaitu dira lanak Lintzirin eremua biziberritzeko\nLeonet, Olano eta Oiarbide atzo egindako bisitan. / DV\nTrafikoa ordenatzeaz gain irisgarritasuna eta oinezkoentzako bide seguruak bermatu dira; eta jarduera industrial eta ekonomikoa bultzatzen da\nEL DIARIO VASCO OIARTZUN. Viernes, 16 noviembre 2018, 07:59\nAmaitu dira Gipuzkoako Foru Aldundiak eta Oiartzungo Udalak, elkarlanean, GI-636 errepidean egin duten zerbitzu bide berriaren obrak. Markel Olano, diputatu nagusia, Jexux Leonet, Oiar-tzungo alkatea eta Aintzane Oiarbide, Bide Azpiegitura diputatuak lekua bisitatu zuten atzo eta bertatik bertara ikusi zuten zonaldearen hobekuntza. «Lurraldean zirkulazio handiena duen errepideetako bat izateaz gain, industria eta merkataritza jarduera asko dituen tartea da hau eta zerbitzu bide berriarekin inkorporazioak ordenatu eta segurtasuna irabazi du GI-636 errepideak. Eta azpiegitura egokiak edukitzeak bere biziko garrantzia izaten du enpresa berriak erakartzerako garaian», azaldu zuen diputatu nagusiak.\nErrepide honen batez besteko trafiko intentsitatea eguneko 38.000 ibilgailukoa da, Gipuzkoako altuenetakoa. «Larzabalgo inkorporazioaz gain, abiaduraz aldatzeko erreirik ez zuten beste lau sarbide daude, eta beste bi goiko pasabidea igarota. Sarbide horiek guztiek, GI-636 errepidearen arintasunean eragina izateaz gain, ez zuten bermatzen maniobra segurtasun baldintzatan egin ahal izatea. Lanak amaitu ostean, zerbitzu bide berriarekin, segurtasunean asko irabazi du zonaldeak», azpimarratu zuen Markel Olanok.\nLintzirin eremuaren biziberri-tzea integrala izan da. Alde batetik trafikoa ordenatu eta hobetu da, irisgarritasuna eta oinezkoentzako bide seguruak bermatu dira eta, jarduera industrial eta ekonomikoa bultza-tzen da. Eraginkortasunez ordenatu dira ibilgailuek errepidearekiko mugan dauden instalazio eta eraikinetatik egiten dituzten sarrera eta irteera mugimenduak; oinezkoentzako ibilbide argiagoak sortu dira; eta autobus geltokia lekuz aldatu da, oinezkoek galtzada zuzenean gurutzatu ordez goiko pasabidea erabil dezaten.\nZerbitzu bide berri hau eraiki-tzeko Gipuzkoako Foru Aldundiaren laguntza jaso du udalak Eta Aldundiak gastuen % 54ko ekarpena egin du, 500.000 euro ingurukoa. «Trafikoa ordenatzeko hobekun-tzekin eta irisgarritasuna hobetuta, Udalarentzako helburu garrantzi-tsuena lortzen ari gara: poligono industrialak biziberritzea eta, jarduera ekonomikoak indartu eta ekar-tzea Lintzirin eremuan», azaldu zuen Leonet alkateak.\nBiziberritzearen fase guztietan Lintzirin eremuko enpresen lankidetza bilatu dela adierazi du alkateak. «Ekarpen ekonomikoak egin dituzte bertako enpresek, eta jarrera hori eskertu beharrekoa da. Erakunde publiko eta pribatuen arteko lankidetza eredugarria izan da Lin-tzirin eremuan», esanaz amaitu zuen Leonetek.\n«Bide Azpiegituretako Departamentuaren jarduketa estrategikoen barruan, foru sareko errepideen segurtasun estandarrak areagotu nahi dira. Proiektu honek, beraz, helburu horri erantzuten dio. Horrela, koherentea da Foru Aldundiak sustatutako gainerako jarduketekin, eta nabarmen hobetzen ditu foru sareko errepideen argitasun eta segurtasun baldintzak», erantsi zuen Aintzane Oiarbidek.\nZuriñe Hidalgo Kuadrillategiko gazteekin elkartuko da gaur Udazkenarekin jolasean gaur goizean Abaraxka Ludotekaren eskutik


Oso zaila egiten zait lagunei buruz idaztea edo haien inguruan hedabideetan hitz egitea. Nire bizitza pribatuaren gainean oso lotsatia naiz eta uste dut ingurukoak aipatzen ditudanean, haien esfera pribatua ere urratzen ari naizela. Oso gutxitan mintzatu naiz nire bizitzan ezinbesteko zutabea izan den lagun palestinar bati buruz. Baha Hilo nire pisukidea izan zen 26 urterekin Palestinara iritsi nintzenean.\nOso zaila egiten zait lagunei buruz idaztea edo haien inguruan hedabideetan hitz egitea. Nire bizitza pribatuaren gainean oso lotsatia naiz eta uste dut ingurukoak aipatzen ditudanean, haien esfera pribatua ere urratzen ari naizela. Oso gutxitan mintzatu naiz nire bizitzan ezinbesteko zutabea izan den lagun palestinar bati buruz. Baha Hilo nire pisukidea izan zen 26 urterekin Palestinara iritsi nintzenean. 2011. urtea zen, heldu berria nintzen eta martziana bat nirudien. Baha, berriz, Betleemgoa da eta inork baino hobeto ezagutzen zituen lurralde okupatuak. Ile kizkur luzeekin, rastafariek eramaten duten telazko txanoarekin eta “Intifada 48” kamisetarekin, Bahak berezko estiloa zuen. Pazientzia eta maitasun guztiarekin jaso ninduen. Ordura arte, ez genuen elkar ezagutzen eta asko mesfidati agertu ziren neska atzerritar batek eta mutil palestinar batek apartamentu bat partekatzen zutelako. Baina Baha benetako laguna bihurtu zen, alegia, urteek eta distantziak ezabatzea lortzen ez duten laguntasun hutsa hezurmamitu genuen. Nire ibilbide profesionalaren hastapenetan eta unerik konplikatuenetan, izugarrizko makila emozionala bilakatu zen.\nBahak Palestinako erresistentziaren aurpegi berria erakutsi zidan, alegia, olibondoena. “Non egiten duzu lan? Galdetu nion Bahari ezagutu nuen lehen egunean”. “Zisjordaniaren barruan, han eta hemen aritzen naiz. Lurra da nire bulegoa”, erantzun zidan. Baharen lana oso monotonoa eta sinplea dela pentsa daiteke. Bere eginkizuna da neguan olibondoak landatzea eta udazkenean olibak jasotzea. Urtero prozesu bera. Halere, ezer ez da dirudien bezain erraza. Baharen To Be There elkarteak, kolono juduek suntsitutako lurretan landatzen dituzte olibondoak, batez ere, kolonien inguruetan edo banaketa hesiaren perimetroan. Palestinarrei lapurtutako lursailak berriz ere errekuperatzeko lan nekaezina da. Batzuetan olibondoak landatzen dituzte, eta, astebeteren buruan, apurtuta edo erreta agertzen dira. Eginkizun hori burutzeko, Bahak ekintzaile atzerritarrak gonbidatzen ditu palestinarren egunerokoa nolakoa den aurrez-aurre ikus dezaten. “Murgiltze-programa sutsua”, esaten du berak txantxetan. Eta azken hamabost urtetan bere mezua mundu zabalera iritsi da. Hedabideen lerroburuak betetzen ez dituen ekintzailetasun isila bezain ezinbestekoa.


Enrique Simonet - Wikipedia, entziklopedia askea.\nValentzia, 1866ko otsailaren 2a\nMadril, 1927ko apirilaren 20a (61 urte)\nReal Academia de Bellas Artes de San Carlos de Valencia (en)\nEl Juicio de Paris (en)\nEnrique Simonet Lombardo (Valentzia, 1866 - Madril, 1927) margolari espainiarra, artista, San Fernandoko Arte Ederren Errege Akademiako partaidea. Bere estiloa Errealismo barruan kokatzen da.\nEnrique Simonet Valentzian, 1866ko otsailaren 2an jaio zen. Haurtzaroan haren lehenengo bokazioa elizarena izan zen baina gero margolaritzaren alde bestea baztertu zuen. Valentziako San Carlos Arte Ederren Eskolan ikasi zuen. Bernardo Ferrándiz artista valentziarrak Málaga tailer bat zuen eta han jarraitu zituen ikasketak. Andaluziako hiri berean bertako artisten zirkuluetan integratu zen, Malagako margolaritza eskolan alegia. \n1887an Erromako Arte Ederren Akademia Espainiarra zelakoan lan egin zuen. Han San Pabloren dekapitazioa egin zuen. Italian eta Frantzian zehar ibili zen eta, 1890ean, Mediterraneo itsasoan ibili zen. Erroman ere, 1890an, bere lan ezagunena egin zuen: Autopsia; obra hau Eta bihotza zuen...! izenburuaz ere ezagutzen da. Beste bidaia Palestinara eraman zuen eta, halaber, beste obra ezaguna izango zena egiteko dokumentazioa bildu zuen: Flevit super illam. Azken lan monumetal honek sari eta domina asko jaso zituen, besteak beste Madrilgo Nazioarteko Erakusketarena, 1892an, Chicagokoarena, 1893an, Bartzelonarena, 1896an, eta Parisena, 1900an.\n1893an eta 1894an, Madrilgo La Ilustración Española y Americana aldizkariaren gerra berriemale bezala, Marokon egon zen. 1901an San Jorgeko Arte Ederren Errege Akademian katedra bat eskuratu zuen, Artearen eta Izadiaren Formen Ikerketarena, alegia. Geroztik Bartzelonara bizi izatera joan zen nahiz eta udak Vigon igaro.\n1911n, Madrilgo San Fernandoko Arte Ederren Errege Akademiako partaidea izan zen eta 1921-1922an El Paular erresidentziaren zuzendaria izan zen; erresidentzia hori paisaia margolarientzat zen. Azken urte horietan hiru ohial handiak egin zituen: Zuzenbidearen Alegoriak, gaur egun Bartzelonako Zuzenbide Jauregirako, eta Probintzien Alegoriak, Madrilgo Zuzenbide Jauregirako. 1927ko apirilaren 20an hil zen margolari valentziarra.\nHemen haren lan ezagunetarikoak biltzen digugu:\nSan Pabloren dekapitazioa (1887), Malagako katedrala.\nAutopsia (1890), Pradoko Museoan ikus daiteke.\nFlevit super illam (Harengatik negar egin zuen)(1892).Pradoko Museoan ikus daiteke. Bere lan ezagunena da.\nParisen epaiketa (1904),Malagako Museoan ikus daiteke.\nWikimedia Commonsen badira fitxategi gehiago, gai hau dutenak: Enrique Simonet\n(Gaztelaniaz)ːEnrique Simoneti buruzko informazioa Pradoko Museoaren webgunean.\n(Gaztelaniaz)ːEnrique Simoneten 150.urtemugarekin egindako ekintza publikoa.\n(Gaztelaniaz)ːBiografia oso dokumentatuta.[Betiko hautsitako esteka]\nMultimedia: Enrique Simonet\nISNI: 0000 0001 1690 5590\nMuseo del Prado: 1c87b057-1b85-4c50-aaa1-40695ec33b90


About: Harry Potter eta Herioaren erlikiak - 2. zatia\nHarry Potter eta Herioaren erlikiak - 2. zatia (ingelesez Harry Potter and the Deathly Hallows – Part 2) 2011ko David Yates ingeles zinema zuzendariak zuzendutako fantasiazko filma bat da. J. K. Rowling idazlearen Harry Potter eta Herioaren erlikiak eleberrian oinarritua dago, berez eleberri bakarra izan arren, honako honetan bi filme edo zatitan banatu zen, bata Harry Potter eta Herioaren erlikiak - 1. zatia eta bestea honako jarraipen hau da. Bai eleberriak nahiz bi film zati hauek Harry Potterri buruzko eleberri eta film sailaren amaiera izan ziren.\nHarry Potter eta Herioaren erlikiak - 2. zatia (ingelesez Harry Potter and the Deathly Hallows – Part 2) 2011ko David Yates ingeles zinema zuzendariak zuzendutako fantasiazko filma bat da. J. K. Rowling idazlearen Harry Potter eta Herioaren erlikiak eleberrian oinarritua dago, berez eleberri bakarra izan arren, honako honetan bi filme edo zatitan banatu zen, bata Harry Potter eta Herioaren erlikiak - 1. zatia eta bestea honako jarraipen hau da. Bai eleberriak nahiz bi film zati hauek Harry Potterri buruzko eleberri eta film sailaren amaiera izan ziren. Daniel Radcliffe, Rupert Grint, Emma Watson, Helena Bonham Carter, Ralph Fiennes, Alan Rickman, Maggie Smith, Tom Felton, Jim Broadbent, Robbie Coltrane, Jason Isaacs, Helen McCrory, Bonnie Wright, Evanna Lynch, Matthew David Lewis, David Thewlis, Natalia Tena, Julie Walters, Mark Williams, Emma Thompson, Clémence Poésy eta Ciarán Hinds aktoreek antzeztu zuten. (eu)\nHarry Potter eta Herioaren erlikiak - 2. zatia (ingelesez Harry Potter and the Deathly Hallows – Part 2) 2011ko David Yates ingeles zinema zuzendariak zuzendutako fantasiazko filma bat da. J. K. Rowling idazlearen Harry Potter eta Herioaren erlikiak eleberrian oinarritua dago, berez eleberri bakarra izan arren, honako honetan bi filme edo zatitan banatu zen, bata Harry Potter eta Herioaren erlikiak - 1. zatia eta bestea honako jarraipen hau da. Bai eleberriak nahiz bi film zati hauek Harry Potterri buruzko eleberri eta film sailaren amaiera izan ziren. (eu)\nHarry Potter eta Herioaren erlikiak - 2. zatia (eu)\ndbr:Harry Potter eta Herioaren erlikiak - 2. zatia\nwikidata:Harry Potter eta Herioaren erlikiak - 2. zatia\ndbpedia-cs:Harry Potter eta Herioaren erlikiak - 2. zatia\ndbpedia-de:Harry Potter eta Herioaren erlikiak - 2. zatia\ndbpedia-el:Harry Potter eta Herioaren erlikiak - 2. zatia\ndbpedia-es:Harry Potter eta Herioaren erlikiak - 2. zatia\ndbpedia-id:Harry Potter eta Herioaren erlikiak - 2. zatia\ndbpedia-it:Harry Potter eta Herioaren erlikiak - 2. zatia\ndbpedia-ko:Harry Potter eta Herioaren erlikiak - 2. zatia\ndbpedia-nl:Harry Potter eta Herioaren erlikiak - 2. zatia\ndbpedia-pl:Harry Potter eta Herioaren erlikiak - 2. zatia\ndbpedia-pt:Harry Potter eta Herioaren erlikiak - 2. zatia\ndbpedia-wikidata:Harry Potter eta Herioaren erlikiak - 2. zatia\nHarry Potter and the Deathly Hallows – Part 2 (eu)


BERRIA ETA EKOGUNEA – Araxes Ikas Komunitatea\nHome / LH5 • LH6 / BERRIA ETA EKOGUNEA\nLH5 eta LH6-ko ikasleak Berria egunkariaren egoitza bisitatzen izan ziren. Bertan, egunkariaren nondik norakoak ezagutzeko aukera izan zuten eta gainera, Martxelo Otamendi zuzendariaren hitzaldi bat izan zuten.\nEguna probestu asmoz, Ekogunera joan ziren. Ekogunea etorkizun jasangarriago bat lortzeko makina bat ideia proposatzen dituen parkea da. Bere misioa kontzientziaziotik ekintzara igarotzeko bidea erraztea da hezkuntza, aisia eta berrikuntzaren bitartez. Ikasleek oso ongi pasa zuten eta era berean asko ikasi zuten.\nBaina hor ez zen amaitu abentura hau, Ainhoa Oiartzabal eskolako guraso eta Berriako langile denak, egindako txangoarekin lotuta ideia bat proposatu zien ikasleei, bizitako egunaren inguruan artikulu bat idatzi eta eskualdeko Mailope aldizkarian publikatzea. Gustora hartu zuten ikasleek ideia eta Mailopen ikus dezakezue egindakoaren emaitza. Nork daki agian batenbat hasia da bere etorkizuna kazetari moduan irudikatzen…


Mozioa, N-121-A errepide nazionalaren kudeaketari buruz - Odietako Udala\nMOZIOA: “NAFARROAKO GOBERNUARI ESKATZEN DIOGU NEURRIAK HARTZEA ETA BEHAR DIREN HITZARMENAK EGITEA n-121A ERREPIDEAN IRTEERA EDO HELMUGA EZ DUTEN MERKANTZIEN GARRAIOA BESTE ERREPIDE ALTERNATIBOETATIK JOATEKO, ERRIOXAKO ETA KATALUNIAKO ADMINISTRAZIO PUBLIKOEK IBILGAILU ASTUNEN PROPORTZIOA HANDIA DEN ERREPIDE NAZIONALETAN EGIN DUTEN BEZALA (n-232, n-11, N-240 ETA N-340).”\nN-121A errepidetik eta tuneletik pasatzen den ibilgailu astunen kopurua oso handia da, horrek arrisku nabarmena eragiten du errepideko erabiltzaileentzat eta eskualdeko herritarrentzat.\nSegurtasun neurriak ez dira nahikoak. Almandoz eta Belateko tuneletan lanak egin diren arren, itxiera baino lehenago bezala, kamioi kopurua etengabe igotzen baldin badoa, tunel hauen arrisku maila handituko da.\nTuneletan egindako lanek apenas dute eraginik izan arrisku faktorerik handiena konpontzeko, ibilgailu astunek su hartzea, eta, hori gertatzekotan, bertan dauden pertsonen biziraupena bermatzea (egindako ekintzak ez dira Gutxieneko segurtasunari buruzko 2004/54 Europako zuzentarauan zehazten direnak, gobernuak interpretatzen duen bezala).\nSuteek sortzen dituzten ke eta gas toxikoak ez badira tunel barrutik behar bezala eta azkar husten, bertan dauden pertsonak arrisku larrian egonen dira, ikusgarritasun faltagatik eta gasek laster batean asfixia eragiten dutelako, beraz, tunelak ahalik eta azkarren hustu behar dira.\nSua itzaltzeko zerbitzuen erantzun azkarrik gabe, 2 tuneletako egungo aireztapen sistema ez da gai ibilgailu astun bateko suteko gasak kanporatzeko, barruan dauden pertsonak kaltetuta atera gabe. Tunel hauek ez dute larrialdi irteerarik erabiltzaileak modu azkar eta seguruan bertatik ateratzeko.\n2015ean Belate eta Almandozko tuneletako arrisku analisia egin zen eta zehaztu zen bi tunel hauek azkeneko kategorian sartzen zirela, hau da, “arrisku handiko tunelak, ez dira segurutzat hartuko eta neurri osagarriak hartu beharko dira segurtasuna handitzeko eta zerbitzua ematen jarraitzeko”.\nAnalisiek, oraindik ere, emaitza okerragoak ematen ahal zituen zenbait aspektu astungarri kontuan hartu izan balira, adibidez, ibilgailu astunen suteen edo sute-hasieren maiztasuna, horrelako egoeretan erabiltzaileek hartu beharreko jokabideen berri ematen duten kanpainarik ez izatea, neguan merkantzia arriskutsuen garraioa inolako neurri gehigarririk gabe, edo eguneratutako larrialdi planik ez egotea.\nAsko dira egunero tuneletatik pasatzen diren ibilgailu astunak (2.100 kamioi inguru 2014an), ondorioz suteak egon litezke. Analisi horietan sute arriskua gutxitzeko faktore nagusia epe motzean ibilgailu astunen trafikoa gutxitzea zela adierazi zuten.\nIrteera edo helmuga N-121A errepidean ez duten ibilgailu astunen desbideratzearen ikerketa eginda (1200 kamioi inguru Nafarroako Gobernuaren estimazio baten arabera), ondorioztatzen da arrisku maila jaitsiko litzatekela, Almandozko tunelean maila onargarri batera eta Belateko tunelean maila onargarri batetik hurbil.\n2016ko ekainean 31 udalek Nafarroako Gobernuari eskatu zioten presazko neurriak hartzeko probatuta dagoen arrisku maila jaisteko. Gobernuak ez zuen inolako neurririk hartu, nahiz eta analisi horiek ezagutu,.\nTuneletako arrisku maila hazi da. 2018an, ibilgailu astunen bolumena %50 igo da 2014tik; hau da, 2015ean egindako analisian baino 1000 kamioi gehiago pasatzen ziren. Adierazle horrek, zalantzarik gabe, txosten horietan estimatzen den arrisku maila handitzen du.\n2018ko martxoaren 5etik 9ra, egunero 9000 ibilgailu pasa ziren tuneletatik, horietatik ia 3500 ibilgailu astunak ziren, %40. Estimatzen da ibilgailu astun horien %70, 2500 inguru, nazioarteko ibilbidea egiten dutela; hau da, N-121A errepideko eskualdean ez dute ez irteerarik ezta helmugarik ere.\nLarrialdi zerbitzuen eraginkortasun eza eta arriskua. Hurbilen dagoen suhiltzaileen parkea (Oronoz-Mugairin) oso urruti dago tuneletan ibilgailu astun baten sutea itzaltzeko eraginkorra izateko eta ezbeharrean inplikatuta dauden pertsonak erreskatatzeko.\nEraginkortasuna ez da beharko litzatekeena; izan ere, erantzuna emateko denbora ez da egokia, lan hauetarako langileen formazioa ez da beharko litzatekeena eta dituzten ibilgailuak ere ez dira aproposenak.\nSuteren bat baldin badago, Belateko Kontrol Zentroak ez du esku-hartzeko edo sua itzaltzeko gaitasunik.\nOndorioz, erabiltzaileak sutean inplikatuta ikusiko dira eta kanpoko laguntza teknikorik gabe, beraz, bere kabuz erabaki beharko dute zer egin babesteko.\nTuneletan gertatzen den bezala, N-121A bi noranzko errepidea denez, istripuak gertatzeko probabilitatea handiagoa da, errepidea edo tunelak noranzko bakarrekoa denean baino; hau da noranzko bakarreko zirkulazioa eta zentzu baten eta bestearen artean bereizketa fisikoa duten errepideak (autopistak edo autobideak).\nIstripu larrienak, portzentaje altu batean, N-121A bezalako bi noranzko dituzten errepideetan gertatzen dira, aurrez aurreko talkak egoten direlako. Istripu hauetako gertaerarik latzenak tartean ibilgailu astunak daudenean ematen dira.\nHori argi geratzen da N-121A errepidean.\n10 hilabetetan (2017ko apiriletik 2018ko apirilera), 10 pertsona hil ziren, 12 zauritu larri eta beste hainbat arinago zauritu ziren. 10 heriotza horietatik 8tan (%80) aurrez aurreko talkak gertatu ziren eta hildakoak egon diren istripuen %70ean ibilgailu astunak egon dira tartean. Ibilgailu astun hauetako gidariak ere biktima izan dira: 2 hildako eta beste 4 larri zauritu.\nBalantze honek, hala ere, ez du N-121A errepidearen egoeraren larritasuna erabat adierazten. Kontuan hartu behar dira artikulatutako ibilgailu astunek izandako beste 6 istripu larri aipatutako epearen azken 4 hilabeteetan: 3 kasutan artazia egin eta irauli dira ibilgailuak, beste 3 kasutan tuneleko ikusgarritasuna galdu zen Belateko tunelean kamioien turbo-motoreen matxurak eragindako kearengatik.\nEpe berean, A-15 autobidean ez da inolako istripu hilgarririk gertatu eta ez da istripu adierazgarririk egon. Kontuan hartu behar da zirkulazio bolumen handiagoa duela eta noranzko bakarreko errepidea dela, N-121A errepidetik paraleloan doa eta honen alternatiba da.\nIkerketa askok adierazten dute (RAC-Real Automóvil Club, AIPCR-Asociación Mundial de la Carretera, sustapen Ministerioa, Trafiko Zuzendaritza Orokorra eta abar) kamioiak bi noranzko dituzten errepideetatik, autobia edo autopistetara desbideratzea, hildakoen kopurua jaitsiko lukeela.\nArazo honi irtenbidea emateko adibide argi eta arrakastatsuak ere badaude, adibidez N-II-koa Gironan, N-121A errepideko arazo ia berberarekin. Administrazioei inolako koste ekonomikorik ez die suposatu, mugara doazen eta mugatik datozen kamioiak AP-7 autopistatik desbideratzen dituzte. Hildakoen kopurua asko jaitsi da. Bi urteko probaldian (2014-2016) heriotzak 15etik 3ra jaitsi dira.\nAdibide hori ez da bakarra, beste zenbait ere badaude, esaterako, N-232 errepidea Errioxan, N-340 Tarragonan, N-240 Lleidan….\nHistorikoki Nafarroan hauek izan dira istripu hilgarri gehien izan dituzten errepideak: N-121A, N-111 (Iruñea-Tutera) eta N-232 (Tutera-Logroño). Gaur egun, Nafarroan heriotza gehien dagoen errepidea N-121A errepidea da, nahiz eta 66 kilometroko ibilbide motza duen eta hainbat hobekuntza egin diren.\nErrepide honetan, azken 25 urteetan 180 heriotza baino gehiago egon dira eta kontaezinak dira zauritutako pertsonak. Bakarrik 1999an eta 2005ean gainditu zen 10 heriotzetako langa eta aurten ere gainditu da.\nBitartean historikoki hilgarriak izan diren errepideetan heriotza kopurua jaisten ari dira, baina N-121A errepideko heriotza kopurua gehiengo historikoetara bueltatu da.\nA15 errepidea bikoiztuta dagoen errepidea da, gaitasun handiagoa du trafikoa hartzeko eta seguruagoa da. Europarekin garraio lotura egiteko diseinatu eta proiektatu zen. A-15 errepidean gero eta kamioi gutxiago ibiltzen da, 2002an egunero 2.500 kamioi ibiltzen ziren eta 2017an 1.400. N-121A errepidean, ordea, kamioi kopurua handitzen doa, 2002an egunero 950 kamioi ibiltzen ziren, gaur egun 3000 (A-15eko datuak Gorosmendi tunelekoak, eta N-121A errepidekoak Belateko tunelekoak).\nKrisialdi ekonomikoak eta merkantzien garraioari A-15 eta AP-8an jarri zaizkion gain-kostuek zer ikusi handia dute azken urte hauetan ibilgailu astunek egin duten errepide aldaketan.\nN-121A errepidea ibilgailu astunez gainezka dago eta honek errepidearen segurtasunari eta trafiko-jarioari ez dio inolako mesederik egiten. Kamioi gehienek nazioarteko garraioa egiten dute, eta horrek eskualdean eragin ekonomiko gutxi du (salbu, sektore oso konkretu batzuetan, esaterako gasolindegiak). Eta eragin ekonomiko hori ez da inola ere konparagarria eta konpentsagarria segurtasun falta eta istripu kopurua handitzearekin.\nA-15 errepideko bidesarien gain-kostua da nazioarteko garraioak N-121A errepidea aukeratzeko arrazoi nagusia. Ondorioz, Nafarroako Gobernuari dagokio behar diren neurriak hartzea eta behar diren hitzarmenak egitea N-121A errepideko istripu kopurua jaisteko.\n2019 urtearen bukaeran izandako istripuan Azpilkuetako ama eta alaba bizia galdu bazuten, 2020 honetako hasiera ezin makurragoa izan da. Bi istripu berri non gure eskualdeko beste 3 lagun hilik suertatu dira. Bi istripuetan kamioen partehartzea gertatu da.


"Urtetan egindako lana hiru egunetan erakustea oso gogorra da" - Sakana - Guaixe.eus\n"Urtetan egindako lana hiru egunetan erakustea oso gogorra da"\nMaider Betelu Ganboa 2022-06-13 14:30\nSusana Igoa, selektibitateko azterketen lehenengo egunean, NUP-en. UTZITAKOA\nBatxilergoko ikasleek Unibertsitatera sartu ahal izateko aurreko astean egindako selektibitateko azterketak gaurko, ekainaren 13rako, zuzendu behar izan ditu Susana Igoa Etxarrik, gaztelania eta literatura II azterketak, zehazki\n1. Altsasu Institutuko gaztelania eta literatura irakaslea zara.\nDuela bi urte Altsasu Institutuan hasi nintzen irakasle, Batxilergoan lehen aldiz. Joan zen urtean Irurtzunen aritu nintzen, eta aurten berriz ere Altsasu Institutuan nago. Aurretik Korazonistetan irakasle izan nintzen, zazpi urtez. Beraz, batxilergoan bi urte daramatzat.\n2. Selektibitateko azterketak zuzenduko dituzu, bigarrenez.\nNafarroako Unibertsitate Publikotik irakasle boluntarioak eskatzen dituzte. Baldintza bakarra da Batxilergo bigarren mailako irakaslea izatea. Gaztelania eta literatura II. irakasgaia zuzenduko dut batxilergoan irakasgai horretako irakaslea naizelako, baina nik, berez, Ingeles Filologia ikasi nuen. Korazonistetan gaztelera irakasle hasi nintzen eta ordutik, oso gustura nago irakasgai horrekin.\n3. Zergatik animatu zinen selektibitateko gaztelera irakasle izatera? Ikasturte bukaerako lanari lan gogorra gehitzea da.\nExijentzia handia da, bai. Nire ikasleak zertarako ari nintzen prestatzen gertutik bizi eta esperimentatu nahi nuelako aurkeztu nuen nire burua. Kezka hori nuen, ea ikasleak ongi prestatuko ote nituen, eta asko ikasi nuen: esperientzia eta segurtasuna lortzen duzu, ondoren zuk hobeto irakasteko. Badakizulako zertarako ari zaren.\n4. Zein izango da zure lana?\nSelektibitateko azterketak zaindu eta gaztelera eta literatura II ikasgaiko azterketak zuzendu. Gaztelerako azterketa lehena izaten da, proba luzea delako: testu iruzkina, literatura... Bukatzeko, erreklamazioak badaude, haiek aztertu eta erantzun.\n5. Zenbat azterketa zuzendu beharko dituzu?\n170-180 inguru zuzendu behar ditut, astelehenerako, ekainaren 13rako. Egunak ongi antolatu, eta goizetik gauera zuzentzen ariko naiz. Zuzentzeko plantila bat dugu, aurretik irakasleok adostu duguna, guztion ekarpenak jasota eta hari segika egiten dugu.\n6. Zure selektibitateaz zein oroitzapen duzu?\nGogoan dut ikasturtea dezente samar egin nuela, eta iruditzen zitzaidala azterketa horretarako dena berriz ikasi behar izatea erokeria bat zela. Argi nuen ezin nuela guztia berriz ikasi, eta, orduan, lasai joan nintzen. Baina oroitzapena, ba topera ibilitako egunena da. Gauzak ongi egin badituzte lasai egotea gomendatzen diet ikasleei. Dena den, uste dut gure garaian ez genuela horrenbesteko presiorik, X nota eta media lortu behar izatea, ez dakit non eta zer ikasteko. Iruditzen zait orain askoz ere lehenago eta gazteago hasten direla kezka horrekin. DBH4an askok oso garbi dute nora joan behar diren, zer egin behar duten eta zer batez bestekoa behar duten.\n7. Gogorra izango da norbait suspenditu behar izatea.\nBai, baina askoz ere gogorragoa da nire ikasleak direnean, selektibitatekoak ez baitira nire ikasleak. Ezin diezu zure ikasleei edo senitartekoei zuzendu. Zure tribunalean ezin dira ezagunak egon, aurretik jakinarazi behar duzu. Bestalde, selektibitatean zure irakasgaia nota bat da, eta beste irakasgai guztiekin lotuta hortik aterako da batez bestekoa. Normalean gehienek gainditzen dute, baina beste gauza bat da eurek nahi duten karrera ikasteko nahi adina nota lortu duten.\n8. Batxilergoa gainditzea nahikoa izan beharko litzateke nota hori jartzeko?\nKontua da ea zentro guztiak objektiboak izango liratekeen ikasleei nota jartzerakoan. Nola bermatuko litzateke objektibotasun edo anonimotasun hori? Hori bermatzeko beste modu bat bilatuko balitz…\n9. Hala ere, selektibitatea ez al da gehiegizkoa?\nUrtetan egindako lana hiru egunetan erakustea oso gogorra da. Gauza asko gerta daitezke: selektibitate egunetan norbait gaixotzea, senitartekoren baten heriotza gertatzea, urduritasunak… denetatik. Hiru egun horietan erabakitzen da urtetan egindako lana, hiru egun dituzu zer dakizun erakusteko eta zer ikasi nahi duzun eta zure bizitzan zer izan nahi duzun jokoan duzu. Ez da oso bidezkoa. Beste modu bat aurkitzea litzateke idealena, baina zein izan daiteke alternatiba? Oso zaila da.\n10.Egungo ikasleak ikaste prozesuan antolatuagoak direla dirudi. Garai batean azken ordukoagoak ez ote ginen…\nDenetatik dago. Gazteleran testu iruzkinak egin behar dira eta, azkenean, hori heldutasun proba bat da. Zeinek irakurtzen duen, zein dago gaurkotasunean sartuta, egunkariak nork irakurtzen dituen, irratia nork entzuten duen... asko nabaritzen da. Gaztelaniako iruzkin bat egiteko bizitzaren inguruko oinarri bat izan behar duzu, eta hori ezin da azken orduan ikasi. Sareetan, webguneetan… sarritan titularrak besterik ez dira irakurtzen, sakondu gabe, eta iritzi kritiko bat izan gabe. Eta izugarri nabaritzen da. Bestalde, aurten nabaritu dut ere idazteko abiadura falta dagoela. Badira ikasleak azterketa bat bukatzeko gai ez direnak ere. Idazteko ohitura eta abiadura falta zaie.\n11. Zuzentzean, ez izan zorrotzegia.\n(Kar, kar…). Ez nahiz zorrotza, justua naiz. Horretan saiatzen naiz. Unibertsitaterako heldutasun bat behar da, eta hau ez da lortzen Batxilergoko bigarren mailan. Prozesu bat da, bizitza bera: egunkariak irakurri, irratia entzun, irakurri, informatu, etxean asko hitz egin… begirada kritiko bat behar da, eta heldutasuna horrela lortzen da.


Nuria Labari idazlearekin narrazioak nola ingurua eralda dezakete hausnartzeko jardunaldia - Red Navarra de Lucha contra la Pobreza y la Exclusión Social\nPobreziaren eta Gizarte Bazterketaren aurkako Nafarroako Sareak eta Letraheridasek antolatutako jardunaldiak balio sozialetan liburuek duten garrantzia hausnartzeko gonbita egiten du, maiatzaren amaieran egingo den jardunaldi honen bidez.\nNuria Labarik Nerea Madariagarekin hitz egingo du, de LetraHeridaskoa. “El último hombre blanco” liburu berria aurkeztuko du. Liburu horretan, lanaren munduari egiten dion begirada zorrotz eta argia finkatzen du, oraindik ukitu gabe geratzen den justizia sozialaren kate-maila, eta egitura patriarkalak dinamizatzen ditu. Eta nola alda dezaketen gizartea halako eleberriak eta narratibak, Pobreziaren eta Gizarte Bazterketaren aurkako Nafarroako Sareak antolatutako jardunaldi batean.\nHitzaldia Katakrak liburutegian izango da, maiatzaren 25ean, 18:30etan. “Irakurkertak eraldatzen zaitu” kanpainaren barruan dago. Pobreziaren eta Gizarte Bazterketaren aurkako Nafarroako Saretik kanpaina hau egiten duten bigarren urtea da irakurketa sustatzeko, “gure barne-mundua zabaltzeko ariketa zoragarri hori, eta, bestetik, narrazioak (kasu honetan idatziak) balioetsi nahi ditugu, mundua balio sozial, zuzen eta enpatikoagoetara aldatzeko”.\n← Errenta Aitorpenaren Kanpainia 2022: “Zure…\nLehen aldiz Nafarroako enpresek sozietateen… →


Kilometroetan irratsaio berezia egingo dugu\nIrratsaioa goizeko 10:00etan hasiko gara zuzeneko saioarekin arratsaldeko 19:00ak arte. FM bidez (99.3FM), internetez (http://www.arraio.eus/online/online.html) eta ibilbidean zehar izango diren bo...\nZinema Itsuak ekingo dio atalkarion denboraldi berriari\nZinema Itsuak emango dio hasiera Atalkako denboraldi berriari ostegun honetan. Eta nola ez, ohitura bihurtu den gaiari eutsiko diogu kolaboratzaile fidel baten laguntzaz. Arantxa Arruti izang...\nBai entzule maiteok, berriz ere hemen gara, eta inoiz baino gogo gehiagorekin gainera! Aste honetan Kubara omen goaz Manu eta Kaxperrek bertan izandako esperientzia ezagutzera, baina izenburuan age...\nDenboraldiko bigarren ZarataZarautz irratsaioa prest dugu\nAste honetan ere ZarataZarautz saio berri bat dugu. Gonbidaturik edukiko ez dugun arren, aurreko astean bezala doinu zaratatsuak nagusi izango dira, beti bezala, gaueko 21:30etatik aurrera.\nZarataZarautz irratsaioak denboraldi berriari ekingo dio astearte honetan. Lehen saioan ez dugu gonbidaturik edukiko baina saioa egiten dugun hirurok uda honetan lortu ditugun diska batzuk errepasa...\nToldotik at! irratsaioaren azkena\nUdara osoan zehar igande iluntzero izan da Toldotik at! irratsaioa, Danda Gazte Asanbladak eta Gerizak antolatutako Elkartasun Udararen barruan sortutako ekimena. Gaur izan da seigarren eta azken s...\nToldotik At! irratsaioaren 5. atala\nabu 26 Zarautz\nBosgarren irratsaio honetan Miarritzen osptatu den G7a eta Baiona eta Hendaiako Kontragailurra izan ditugu hizpide: Lander Arbelaitz Argiako kazetariak han gertatutakoak kontatu dizkigu. Hori gutxi...\nToldotik at! irratsaioaren hirugarren emanaldia\nabu 13 Zarautz\nElkartasun Udararen barruan sortutako ekimena da Toldotik At! irratsaioa, igande gauetan emititzen dena. Abuztuaren 11n izan zen hirugarren saioa eta aktualitateaz, musikaz eta literaturaz gain, un...\nElkartasun Udararen barruan sortutako ekimena da Toldotik At! irratsaioa, igande gauetan emititzen dena. Gaur izan da hirugarren saioa eta aurrekoetako aktualitateaz, musikaz eta literaturaz gain, ...\nDanda Gazte Asanbladak eta Geriza plataformak antolatutako Toldotik At! Elkartasun Udara ekimenaren barruan, irratsaio berria hasi dute. Udarako mugimenduaren berri emateko alde batetik eta interes...\nAurten ere tourreko turra emango dugu\nKaixo entzule maite! Azken urtetan bezala aurten ere tourrean turra emateko prest gaude. Aurten berrikuntza bezala tabernaz aldatu eta Arrano tabernatik arituko gara. Oraingo honetan pirineoetako z...\nB jauna eta Krixpinek ZarataZarautz irratsaioa dute\nAste honetan ZarataZarautz irratsaooa edukiko dugu Arraio Irratian. Krixpin eta B Jaunak irratsaioa egingo dute gaur, 21:30etatik aurrera.


Hiztegi Batua | Hizkuntza akatsak | 2 orrialdea\nKategoriaren artxiboa: Hiztegi Batua\n2016a bisurtea izanen da\n2016ak 366 egun izanen ditu, eta ez 365; hortaz, bisurtea izanen da.\nHonatx Euskaltzaindiaren hiztegian bisurte hitzarekin egin duten sarrera:\nbisurte iz. Ohikoek baino egun bat gehiago, otsailaren 29a, duen urtea. Bisurteetan bikoitz asko jaiotzen dira.\nKategoria Hiztegi Batua 2015/12/21 egilea Miren Basurto.\nZuzenak: “eskuinera” eta “eskuinetara” zein “ezkerrera” eta “ezkerretara”\nEuskara batuan zuzenak dira eskuinera eta eskuinetara zein ezkerrera eta ezkerretara formak.\nHona hemen Ereduzko Prosa Gaur corpusetik hartutako adibide batzuk:\nMakina hori hiru eratara mugitzen zen: aurrera, ezkerrera eta eskuinera.\nZuk eskuinera jotzen baduzu, ni ezkerrera joango naiz.\nZure etxetik irtenda, ezkerretara ala eskuinetara?\nEpailearen eskuinetara zeuden zinpeko bederatziak, eta ezkerretara fiskala eta lau abokatuak.\nOharrak. Euskaltzaindiaren Hiztegi batuan ohar hauek datoz gai honen inguruan:\neskubi* e. eskuin\neskuma iz. Bizk. h. eskuin\nKategoria Deklinabidea, Hiztegi Batua 2015/09/23 egilea Miren Basurto.\nOkerrak: *filma bat, *filman, *filmako, *filma onena…\nZuzenak: film bat, filmean, filmeko, film onena...\nEuskaltzaindiaren Hiztegi Batuaren arabera, film da hitza; hiztun askok *filma (-a itsatsiarekin, alegia) dela uste badute ere.\nHona hemen, Internet sarean topatutako akats batzuk:\na) *Steven Spielberg zinema zuzendariaren filma bat da War Horse.\nb) *Odriozolak eta Nagore Aranburuk batera egin dute lana filman.\nc) * Zein bi aktore izan ziren Thelma eta Louis filmako protagonistak?\nd) *Zazpi César sari irabazi zituen, tartean filma onena.\na) Steven Spielberg zinema zuzendariaren film bat da War Horse.\nb) Odriozolak eta Nagore Aranburuk batera egin dute lana filmean.\nc) Zein bi aktore izan ziren Thelma eta Louis filmeko protagonistak?\nd) Zazpi César sari irabazi zituen, besteak beste film onenarena.\nKategoria Hiztegi Batua, Okerrak, Usteak 2015/02/19 egilea Miren Basurto.\nEuskaltzaindiak *ehundaka hitza baztertu egin du euskara batutik, eta ehunka erabiltzeko adierazi du Hiztegi Batuan. Hona hemen, sarrera:\nehundaka* e. ehunka\nKategoria Hiztegi Batua, Okerrak, etiketak zenbatzaileak, 2014/12/11 egilea Miren Basurto.\nOkerrak: *Iruñeako, *Iruñeatik, *Iruñeara, *Iruñearantz, *Iruñearako\nOkerrak: *Iruñeako, *Iruñeatik, *Iruñeara, *Iruñearantz, *Iruñearako.\nZuzenak: Iruñeko, Iruñetik, Iruñera, Iruñerantz, Iruñerako.\nHonatx Internet sarean aurkitutako oker batzuk:\n*Kazetariak egunero Iruñeako kaleetako giroaren berri eman digu.\n*Esku hutsik bueltatu dira Iruñeatik.\n* Larunbatean, ikasleok Iruñeara!\n*Autoan sartu eta Iruñearantz abiatu ginen.\n*Iruñearako autobusa 08:30ean abiatuko da.\nBeste modu honetan behar zuten zuzenak izateko:\nKazetariak egunero Iruñeko kaleetako giroaren berri eman digu.\nEsku hutsik bueltatu dira Iruñetik.\nLarunbatean, ikasleok Iruñera!\nAutoan sartu eta Iruñerantz abiatu ginen.\nIruñerako autobusa 08:30ean abiatuko da.\nKategoria Deklinabidea, Hiztegi Batua, Okerrak 2014/11/25 egilea Miren Basurto.\nOkerrak: *baiezkor, *ezezkor\nZuzenak: baikor, baiezko, ezkor, ezezko\nIkusi Hiztegi Batuan datozen bi sarrera hauek:\nbaiezkor* e. baikor; baiezko\nezezkor* e. ezkor; ezezko\nKategoria Hiztegi Batua, Okerrak 2014/11/04 egilea Miren Basurto.\nOkerrak: marra *jarraia, lanaldi *jarraia…\nHiztegi Batuan, Euskaltzaindiak dio jarrai izenondo gisa erabili nahi dugunean, jarraitu edo jarraiki erabiltzeko , eta ez *jarrai.\njarrai 2* [izond. gisa] e. jarraitu; jarraiki\nEuskaltzaindiaren Hiztegian, berriz, hau diote:\nHorren arabera, Internet sarean topaturiko hauek eta hauen parekoak ez dira zuzenak:\n*Lanaldi malgua eta jarraia duten ikastetxeen zerrenda argitaratu du Nafarroako Gobernuak.\n*Ez zuen errepide erdiko zirkulazio marra jarraia errespetatzen.\n*Funtzio jarraia, trazu bakar batez egin daitekeena da.\nHonela, berriz, zuzenak lirateke:\nLanaldi malgua eta jarraitua (jarraikia) duten ikastetxeen zerrenda argitaratu du Nafarroako Gobernuak.\nEz zuen errepide erdiko zirkulazio marra jarraitua (jarraikia) errespetatzen.\nFuntzio jarraitua (jarraikia) trazu bakar batez egin daitekeena da.\nKategoria Hiztegi Batua, Okerrak 2014/10/21 egilea Miren Basurto.\nKategoria Aditza, Hiztegi Batua, Okerrak, etiketak Erregimena, 2014/10/07 egilea Miren Basurto.


Lorea Agirre Dorronsoro: "Euskararen normalizazioa eta feminismoa eskutik doazen borroka bi dira" - Hiruka.eus\n2017-03-20 10:24 Lorea Agirre Dorronsoro: "Euskararen normalizazioa eta feminismoa eskutik doazen borroka bi dira"\nKepa Ugarte Martiarena\n"Euskara eta feminismoa bidaide" berbaldia eskaini zuen Lorea Agirre Dorronsoro beasaindarrak, Algortako Aldai patronatuan, martxoaren 3an. Bere herrikidea den Idurre Eskisabelek ere parte hartu zuen ekitaldian; antropologoak eta kazetariak dira biak. Ordukoak utzitako hariei tiraka, feminismoak eta euskalgintzak daukaten harremanaz berba egin digu Agirrek. Bere ustez, "logikoena da feminista bazara euskaltzalea ere izatea".\nLorea Agirre Dorronsoro antropologoa eta kazetaria da. HODEI TORRES\nZein da "Euskara eta feminismoa bidaide" berbaldien jatorria edo abiapuntua?\nOrain dela bizpahiru urte, Arrasate Euskaldun Dezagun (AED) elkarteak eta bertako Emakume Txokoak mahai-ingurua antolatu zuten elkarrekin; saio horretan, dagoeneko guk buruan geneukan galdera bat planteatu ziguten: Feminista izan zaitezke euskaltzalea izan gabe? Gure arteko eztabaidetan askotan ateratzen zen gai hori; baina, publikoki planteatzen ziguten lehenengo aldia zen. "Bete-betean asmatu duzue", esan genien antolatzaileei. Twitteren ere iragarri zuten saioa, eta guk ondokoa erantzun genuen sare sozial horretan, mahai-inguruaren aurretik: "Ez. Baina, feminista baldin bazara, euskaltzalea izan behar zara". Gizonezko batek iruzkina egin zion horri: "Orduan, Marguerite Duras eta Angela Davis euskaltzaleak dira, feministak direlako?". Guk baietz erantzun genion. Ausarkeria izan zen; baina, defendatzen ari ginena adierazteko modu bat izan zen.\nOrdurako gu hasiak ginen borroka horiek nola uztartuko genituen hausnartzen; besteak beste, Angela Davisen Feminismo Intersekzionalaren Teoria gurea egin genuen. Gure logika diskurtsiboaren edo pentsamendu horren barruan, logikoena da feminista bazara euskaltzalea izatea.\nZein helburu daukate mahai-inguru hauek?\nNik hiru helburu zehaztuko nituzke: bat da gure pentsamendua garatzeko motibazioa sortzea; beste bat, eztabaida-bide bat zabaldu nahi dugula, mahai-inguruetara datozenek ere euren iritziak plazara ditzaten; azkena, jendeak pentsa eta hausnar dezan nahi dugula, eztabaida horiei esker. Diskurtso bat garatzea ere eragiteko modu bat da; baina, besteak motibatzea eta hausnartzera bultzatzea aberasgarriagoa dela uste dugu. Hori izango litzateke solasaldien bitartez bilatzen ari garena.\nZein da feminismoaren eta euskalgintzaren arteko harremana edo lotura?\nOso gainetik esanda, gizarte zibilaren mailan egituratuta dauden mugimendu feministak Euskal Herrian, bereziki, bi lekutan eman dira: alde batetik, emakumeen taldeak aitzindariak izan dira Hego Euskal Herrian, feminismoaren aldeko borrokan; beste alde batetik, Iparraldeari dagokionez, garai berean, 70eko hamarkadan, bazegoen abertzalea ere bazen talde feminista bat. Hala ere, Pirinioen beste aldera baino ez zen mugatzen bere jarduna. Azkenik, hirugarren multzo bat ere badago: ezker abertzalearen baitan azken 40 urteetan sortzen joan diren egitura feminista ezberdinak biltzen dituena. Batzuk desagertuz joan dira... Esan genezake, momentu honetan, horien oinordekoa Euskal Herriko Bilgune Feminista dela. Hala ere, ezin dugu ahaztu erakunde horrek modu autonomoan funtzionatzen duela.\nEspainiako herrietan ere badaude Hego Euskal Herrian aurki ditzakegun emakumeen taldeen parekoak; feminismo klasikoa hobekiago integratu da Espainiako tradizioan. Gauzak horrela, ezker abertzaleak eta zabalagoak izan daitezkeen mugimendu eraldatzaileek eta independentistek ez dute harreman handiegirik izan emakumeen taldeekin. Batzuek nazio-askapenaren alde egiten dute; eta beste batzuk, zentzu horretan, apolitikoak dira. Ez dira eztabaida nazionalistaren baitan kokatzen. Are gehiago, batzuetan horren aurka lerrokatzen dira. Bestalde, ezker abertzalearen baitan, hizkuntzaren gaia hor dago, zehaztu edo pentsatu gabe, seguru asko. Baina, jakina! Euskaltzaleak ere badira. Beste mugimendua, ordea, ez da bereziki euskaltzalea: aipatutako emakumeen talde horiek ez diote hizkuntzari garrantzirik ematen.\nHala ere, azken urteetan talde ezberdinen arteko elkarlan bat abiatu da, ezta?\nBai. Azken urteetan feminismotik bertatik, ez euskalgintzatik, elkarlan bat abiatu da; Euskal Herriko Koordinakundea dago eta, bertan, ideologikoki edo politikoki diferenteak izan daitezkeen taldeek lanketa bati ekin diote. Arlo horretan, ezin dugu aipatu gabe utzi Mari Luz Esteban antropologoak egindako lana; lehenengo aldiz berak aipatu zuen euskararen normalizazioa eta feminismoa elkarlotura bat egiteko momentuan egon zitezkeela. Gu bere alabak gara, bere ikasleak gara, eta horri heldu genion. Gaur eta orain ikusten da hizkuntzaren ezaugarri hori beste talde feministetan sartzen ari dela. Bilgune Feministan oso presente dago; baina, emakumeen elkarteek ere kezka hori daukate: injustizia baten kontra egotea posible ote den, beste injustizia batzuen aurrean itsu zauden bitartean.\nGogoeta bat isiotu da...\nPoliki-poliki, baina, egoera soziolinguistikoa ere hobetzen ari da; belaunaldi gazteak elebidunak dira eta errazagoa da hizkuntzaren afera erdian kokatzea. Euskalgintza eta feminismoa urte luzeetako bidea egin duten mugimendu zibilak dira: azken 40-50 urtean garatu egin da bien aldeko borroka. Bestalde, 1977an edo, erakundetze-prozesuarekin, bi elementuak erakundeetan sartu ziren. Euskara izan zen bide hori egin zuen lehenengoa; normalizazioaren legea, EITB eta horrelakoak sortu ziren. Horretaz gain, euskara-teknikariak lanean hasi ziren. Geroago, baina ez askoz beranduago, berdintasun-teknikariak ipini zituzten udaletan eta gainontzeko erakundeetan. Mundu horrek gizartetik erakundeetara jauzi egin zuen. Gauzak hala, leku batzuetan ohartzen hasi ziren euskara-teknikaria eta berdintasun-teknikaria, nolabait, udaletxean, azken muturrean zeudela; aurrekontu txikiena zeukaten eta garrantzi txikiena ematen zieten langileak ziren. Hori guztia euren ahotik jaso dugu... Leku batzuetan, horregatik bakarrik hasi ziren gauzak elkarrekin egiten: "antolatuko dugu hau herrian eta egin daiteke bietara...".\nEskutik helduta joan beharko luketen borroka bi direla uste duzu?\nBai. Arrazoi bat baino gehiago dago horrek horrela izan behar duela pentsatzeko: arrazoi horietako bat da antzeko egoeran daudela gatazka horiek; beste bat, bi borroka zibil direla; eta, ezin dugu ahaztu, Euskal Herrian, eztabaidaren erdigunean daudela gai biak. Generoaren kasuan inolako zalantzarik ez dago; herritarren erdia baikara emakumeak. Ezberdinkeria horri guztiari aurre egin behar zaio. Eta, horren albotik, kontuan izan hizkuntzarena ere badela gure borroketako bat.\nFeminismo Intersekzionalaren Teoria aipatu duzu; labur bada ere, azal dezakezu?\nAurreko galderan erantzun dudanarekin erabat lotuta dago Angela Davisen teoria hori. Batetik, aipatu beharra dago, gehienetan, pertsona bera edo komunitate bat menderatua izaten dela; baina, ez beti. Bestalde, arlo batean baino gehiagotan eta aldi berean gertatzen dira zapalkuntza-egoera horiek. Emakumea edo euskal hiztuna izateagatik uneoro baztertzen gaituzte eta leku batzuk ukatzen dizkigute. Guk beti esaten dugu ez dela identitate kontu bat; uste dugu beste bat dela debatea: justizia sozialaren aldeko bi borroka dira, eta demokraziaren "frogarako kotoia" pasatzen hasten bagara, horietatik bietatik ere pasatzea beharrezkoa dela. Euskaraz bizi ezin dudan momentutik demokrazia hori hankamotz dago. Aldi berean, emakume bezala ezin badut nonbaiten sartu edo nonbaiten hitz egin, zeozer kale egiten ari da.\nAzken finean, euskararen zapalkuntza ez da euskaldunon edo euskaltzaleon arazoa soilik; halaber, sexu-generoagatik sufri dezakegun bereizkeria ez da bakarrik emakumeon afera. Herritar guztioi eragiten digun arazoa da; justizia sozialeko kontu bat da.\nBoterearen beste irakurketa bat egiteko beharra dagoela esaten duzue.\nGarai batean ulertzen zen goitik behera inposatzen ziguten zerbait zela boterea; baina, gaur egun badakigu beste norabide batzuetan eman daitekeela: ezkerretik eskuinera, behetik gora, sare batean... Gainera, ohartu behar gara gauza batzuetan menperatuak gu garela, eta beste batzuetan gu garela menperatzaileak. Azken finean, borrokan dauden berdintasun-aldarri guztiek beste botere-harreman batzuk eskatzen dituzte. Norbaitek gutxiago badu, beste norbaitek gehiago du; norbaitek eskubide falta badu, beste norbaitek pribilegioak ditu. Euskaraz hitz egin ezin badut, beste norbaitek eragozten didalako izango da. Feminismoari dagokionez, ez da bakarrik gizon eta emakumeen berdintasuna aldarrikatzea; gizarteari proposamen politiko berri bat egitea da. Goazen bada botere-harreman horiek ahalik eta justuenak izan daitezen egitera. Antropologoa izateaz gainera, kazetaria zara. Zer egin daiteke esparru horretatik euskararen zein emakumeen zapalkuntzaren aurka borrokatzeko?\nKazetaritzaren aldetik asko egin daiteke. Gero, eragina izango da izango dena. Baina, nire ustez, kazetaritza ez da notario-lana; ez da kontatzea beste norbaitek prentsaurrekoan esan duena. Zuk dakizunarekin edo zuk bilatzen dituzun bestelako baliabideekin, hori bere testuinguruan kokatzeko gaitasuna izatea da. Lehen aipatu dugun botere-harreman hori kazetaritzan ere gertatzen da, albistea ematen den unetik bertatik. Albiste hutsaz harago, beti ari gara beste zerbait gehiago esaten gure hitzekin; berbak ez dira neutroak. Hori guztia kontuan hartuta, gauza asko egin daitezke: alde batetik, emakumeak ikusgarriago egin. Emakumezkoak badira arlo diferenteetan. Gero, «betaurreko moreak jantzi» beharko genituzke, gertatzen dena zergatik gertatzen den ulertu ahal izateko. Gauza asko daude egiteko: emakumeei ahotsa ematea, adibidez. Kazetariok asko egin dezakegu. Uste dut kazetaritza berdinzale bat egin daitekeela eta, zalantzarik ez daukat, Euskal Herrian egiten ari garela. Oso eredu politak ari gara ematen; hori ere bada notiziaren zatia.\nEGAk 9 urte bete dituela ospatuko dute zapatuan, Altzagan\nAreetan gizon batek eraso egin diola salatu du emakume batek 4\nBeristainek beste urte baterako kontratua sinatu du Realagaz\nBasque Team-ek milioi erdi euro banatuko du beketan\nUdalak Getxo txukun programa abiatu du Santa Ana auzoan, Areetan\nAreetako erasoa salatzeko kontzentrazioan parte hartzera deitu du EH Bilduk\nGetxoko Udaleko Bozeramaleen Batzordeak Areetan jazotako erasoa gaitzetsi du\nAreetan gizon batek eraso egin diola salatu du emakume batek Hiru edukiontzi erre dituzte aste-akabuan, Algortan\nMaiatzaren 28an Jata mendia eta Mungiako Ibilaldia\nElkartzeko jaia domeka honetan Getxoko Bizilagunak-en eskutik\nKultura aniztasunaren munduko eguna ospatuko dute domekan Algortan\nOdola emateko deialdi berezia egingo dute zapatuan, Algortan\nGutiziak ala hilgarriak\nArrigunaga eta Ereaga, Bandera Urdina jantziko duten Bizkaiko hondartza bakarrak\nGazte bat atxilotu dute Algortan hainbat ibilgailutan kalteak eragin eta lapurtzea egotzita\nEmozioen eta adikzioen prebentzioaren gaineko jardunaldia egingo dute Algortan\nBegoñako galerietako bisita gidatuak bertan behera utzi dituzte, ekintza bandaliko baten ondorioz\n“Parkean Olgetan” saioak ostiralero, 17:30ean\nSei edukiontzi erre dituzte Getxon


Gerra zibilaren ibilaldia | www.basauri.net\nHasiera › Basauri › Ezagutu Basauri › Basauriko ibilaldien gida › Gerra zibilaren ibilaldia\nGerra zibilaren ibilaldia\n1936ko irailetik 1937ko ekainera bitartean, Condor Legioaren eta Italiako Abiazio Legionarioaren bonba-jaurtitzaile eskuadrilak ibili ziren Elizatean, altxatutako bandoari laguntzen. 100 bat aldiz igaro ziren herritik, eta borrokan ere egin zuten zeruan, Felipe del Río flota-buru zuten ehiza-hegazkin errepublikanoekin (Polikarpov I-15 eta I-16 «txato» ospetsuekin, alegia). 1937ko apirilaren 18an, Junkers JU52 alemaniar bi bota zituzten (bata Tiritegigana mendiko pinudia jo zuen, Zabalandiko txakolinetik hurbil, gaur egun Bilbondo dagoen tokian). Gora eta behera ibili baziren ere, bost aldiz baino ez zuten herria zuzenean bonbardatu, 1936ko irailaren 25a eta 1937ko maiatzaren 11 artean.\nAiretiko lehen erasoak hildako bat utzi zuen, Urbin; gainera, metrailazko bonbak bota zituzten Ariz eta Urbi gainean. Bigarren bonbardaketak Zubialdea, Arizgoiti, Uribarri, Sarratu eta Urbi hartu zituen; hildakorik egon omen ez bazen ere, kalte material ugari eragin zituen.\nBeste borroka bi egon ziren 1937ko ekainaren 12tik 15era bitartean: Basozelaiko futbol-zelaian eta Briñas de Ibarreta-Artunduagako pagadian (gaur egun Mercabilbao dagoen tokian) zeuden talde errepublikanoak borrokatu ziren Santa Marinan eta Peña Lemonan zeuden nazionalekin. Horrela, bada, 15ean zenbait hildako (tartean Aniceto Gurruchaga eta Mancha sendiko kide bi) eta zauritu izan ziren —batetik, Basauritik Abusura zihoan Santanderreko trenbidearen tunelaren sarreran; eta bestetik, Bidasoa ibaia 8n—. Gero, ekainaren 16an, errepublikanoek Malmasin mendian zituzten azken zokoak berenganatu zituzten nazionalek, eta Nafarroako Lehen Brigadako Lakarreko Tertzioak udalerria okupatu zuen (aurreko egunean sartu ziren Basaurira Urbiko zubitik, Bilboko Burdin Hesia gainditu eta gero).\n1936 amaieran, 10.625 biztanle zituen Basauriko Elizateak: % 87 Bidebieta-Dos Caminosen, eta % 13 San Migelen.\nBidebieta-Dos Caminosen, Compañía Anónima Basconiaren eta Firestone Hispaniaren sirenak baliatzen zituzten airetiko erasoen berri emateko; San Migelen, berriz, San Migel Goiangeruaren elizako kanpaiak jotzen zituzten. Halaxe egiten zuten, «alcahuete» deitzen zuten hegazki alemaniar txiki aurrelari arakatzailea ikusi ahala.\nAiretiko lehen bonbardaketa eta gero, herritarrentzako babeslekuak eraikitzeko beharra ikusi zuten Tokiko Defentsa Batzordeak eta Udalak, eta trenbidearen tunelak, trenbide azpiko igarobide eta galeriak, eta Gaztañabaltzagako eta Zubialdeko meatzetako galeriak erabiltzen hasi ziren aterpe gisa. 1937ko urtarrilaren 22ko osoko bilkuran zera xedatu zuen Udalbatzak: eskarabila botatzea Dos Caminoseko geltokiko aterpean, hura egokitzeko; eta Artunduagan eta Urbin eraikitzen hasi ziren babeslekuetan konpresoreak eta zenbait material erabiltzea.\n1937ko otsailean, berriz, Bidearteko babeslekua eraikitzen hasi ziren, Probidentzia Ikastetxearen atzealdeko patio azpian —«mojen txaleteko» lorategitik sartzen zen bertara (gaur egun, Juan Ibargutxi kalea).\n1937ko martxoan babeslekuak eraiki zituzten zenbait tokitan, hala nola: Soloarte baserri ondoan; Ariz auzuneko Eskolan; Arte eta Lanbide Eskolan (Uribarri); Arizgoitiko udaletxeko ipar-mendebaldeko aldean; Pozokoetxen; eta Etxerren.\n1937ko apirilaren 16an, Urbiko babeslekua amaitu zuten. Handiena zen, eta, funtsean, Firestoneko langileek eraiki zuten, lantegiak Jaro de Urietan zituen lursailetan, Ferrocarriles Vascongadosen ondoan, Mugaguren etxe atzean, Eulateren lurrei pega-pega eginda. 150 bat lagunentzako edukiera zeukan babesleku hark.\n1937ko martxoan, bestalde, San Migeleko elizako dorretxea babesleku izateko prestatu zuten lurrezko zakuekin, eta Iturrigorri errekastoaren gaineko zubia ere bai (Bilbo-Pancorbo errepidean edo «Camino Real de Lanas» izenekoan zegoen).\n1937ko ekainaren 15ean, nazionalak Basaurira sartu eta gero, bertan behera geratu ziren babesleku guztiak, Dos Caminoseko geltokikoa izan ezik (1943ra arte mantendu zuten, Bigarren Mundu Gerran aliatuek Espainia erasotzen bazuten).\nEgindako ikerketetan, 18 babesleku antiaereo aurkitu dituzte (erantsitako planoan horien kokapena). Hona hemen:\n1.- Udaletxe atzealdeko babeslekua:\n1913an eraikitako udaletxearen ipar-mendebaldeko fatxada ondoan egin zuten (gero, 1964an, fatxada hori eraitsi, eta gaur egungoa altxatu zuten), bertan zegoen kareharri-harrobia baliatuta. Txikia zen, eta, gehienez ere, 40 lagunentzako tokia zeukan. 1940an bota zuten, eraikina egoera txarrean zegoelako, ura pasatzen zelako eta, ondorioz, udaletxean umeltasuna eragiten zuelako.\n2.- Probidentzia Ikastetxe atzealdeko babeslekua:\nCosme Bilbaoren eta Pedro de Oñateren ekimenez eraiki zuten (haiek eskatu zuten obra-lizentzia). Babesleku hura izan zen kokapen-planoa, oinplanoa eta altxaera-planoa izan zituen bakarra. Probidentzia Ikastetxe atzealdeko patio azpian egon zen. 1982an sarbidea hormatu zuten, Juan Ibargutxi 7ko eraikuntza egiten ari zirela eta. Gehienez ere, 120 lagun hartu ahal zituen.\n3.- Soloarte baserri ondoko babeslekua:\nSoloarte baserri ondoan eraiki zuten babesleku txiki hura (gehienez, 30 lagun), Galizia eta Fleming doktorearen kale arteko bidegurutzean. 1966an desagertu zen, baserria eraitsi zutenean.\n4.- Dos Caminoseko geltoki ondoko babeslekua:\nBilbo-Tutera trenbidearen trintxera handitzeko 1931an egindako leherketen ondorioz sortutako zulo bat egokituta eraiki zuten babeslekua, trintxera horren ekialdeko malkarrean, Autonomia kalera eta San Fausto plazara joateko eskaileren ondoan. Sarbidea, gaur egun, hormatuta dago. Babesleku txikia da: gehienez ere, 70 lagunentzako tokia dauka.\n5.- Bolintxuko babeslekua:\nBilbotik Urduñara doan trenbide azpiko harrizko galeria egokitu zuten babesleku gisa (Gaztañabaltza errekastoko urak bideratzen zituen). Lurrezko zakuak jarri zituzten, sarrera biak babesteko. 255 lagunentzako edukiera zeukan, eta 5-8 m altu zen. Gaur egun, Gaztañabaltzako sarrera itxita dago (kutxatila handi bat dago bertan), baina da ekialdeko sarrerako gangaren arkua zabalik dago oraindik.\n6.- Gaztañabaltzagako meategietako galeriak:\nGaztañabaltza errekastoaren ibarrean zeuden meategietako galeriak ere behin-behineko babesleku gisa erabili zituzten, Matadero atzealdean eta Basozelairantz zeudenak, hain zuzen ere. Ezinezkoa izan da burdinazko antzinako meategi horien sarrerak aurkitzea.\n7.- La Industrialetik Azbarrenerako tunela:\nSantanderrerako trenbideak La Industrialetik Azbarrenera zeukan adarra ere babesleku izan zen, Kareaga Behekoa eta Pozokoetxe artean.\n8.- Arte eta Lanbide Eskola ondoko babeslekua:\n40 lagunentzako bebesleku txiki hura eraiki zuten Uribarrin, Compañía Anónima Basconiaren Arte eta Lanbide Eskola ondoan —Epifanio Zabalak Uribarriko bere txaletean eraikitakoa publikoa ez zela eta—. 1990ean eraitsi zuten, eraikin nagusiarekin batera, Uribarriko industrialdea egiteko. Ertzaintzaren gaur egungo kuartela dagoen tokian egon zen.\n9.- Pozokoetxeko babeslekua:\nUstez txikia izandako babesleku hura Ramiro Canivelen lursailetan eraiki zuten, Pozokoetxeko auzo-bidetik hurbil. Ez dago daturik kokapen zehatzari buruz.\n10.- Arizko Eskolen ondoko babeslekua:\nArizko auzune ondoko eskoletan eraiki zuten babesleku txiki hura (gehienez ere, 40 lagun hartu ahal zituen), eta, ustez, Gerra amaitu eta gero eraitsi zuten.\n11.- Urbiko babeslekua:\n1936ko abenduan hasi ziren babesleku hura eraikitzen Firestone Hispaniako Enpresa Batzordearen ekimenez, Ferrocarriles Vascongadosen trenbide ondoan, Jaro de Urietan, lantegiaren lur-sailaren eta Panadería de Arizko jabe ziren Eulate jaun-andreen lurren arteko mugan. 37/04/16an amaitu zuten. Konpresoreak erabili zituzten babeslekua zulatzeko trenbidetik hego-ekialdera dagoen kare-haitzean. Ferra itxurako planta zuen, eta kanoi-ganga itxurako sarrera bi (elkarrengandik 30 m ingurura zeudenak); 3,00 m zabal zen, eta 55 m sakon, gutxi gorabehera.\n1937ko urtarrilaren 22ko osoko bilkuraren aktan jasota dago Julián Larrinaga Gobernazioko zinegotziak adierazi zuela babeslekuak 1.500 toki izango zituela gutxi gorabehera; azkenean, baina, 150 inguru izan zituen bakarrik.\nSarbide biak lurrez estali zituzten joan den mendeko 50eko hamarkadan. Bestalde, babeslekua egon izandako malkarra landarez beteta dago gaur egun.\n2017ko abuztuan ikerketa-lan txikia egin zuten Udal Zerbitzu Teknikoek, udalerrian 1936 eta 1937 artean eraikitako edota egokitutako babesleku antiaereoen gainean. Ondorioz, horrelako 18 aurkitu zituzten (horien artean, Urbiko babesleku berezi hori). Mendebaldeko sarrera aurkitu eta gero, galeria barrura sartu ziren, eta oheak eta sukaldeko tesneria aurkitu zituzten bertan. Ekialdeen zegoen atea ez zuten zabaldu. Gero, mendebaldeko sarrera ixtea erabaki zuten, aurkikuntzarekin zer egin erabakitzeko zain.\n12.- Artunduagako babeslekua:\nEz dakigu babeslekua zehatz-mehatz non egon zen; dakigun bakarra da Ibarreta-Artunduagan eraiki zutela, Briñasko pagadi ondoan, ahalegin handiz (kare-haitza gogorra zen, eta ez zeukaten makineria egokia). Ez dakigu, eztaere, zenbat lagunentzako tokia izango zuen.\n13.- Etxerreko babeslekua:\nGaur egun Etxerreko urmaela dagoen tokian zegoen kareharri-harrobian eraikitako babesleku hura, ez dakigu zehatz-mehatz non. Ez dakigu, ezta ere, zenbat lagunentzako tokia izango zuen.\n14.- El Boqueteko babeslekua:\nEl Boqueteko trenbide-pasagunetik hurbil zegoen kobazulo txiki bat ere behin-behineko babesleku gisa erabili zuten. Suposatzen dugu edukiera txikia izango zuela. Aipatu kobazuloa 1978an desagertu zen, trenbide-pasagunea kendu zutenean.\n15.- Iturrigorriko babeslekua:\nElexalde auzoan, Bilbotik Pancorborako errepide azpiko harrizko galeria egokitu zuten babesleku gisa, zeinak Iturrigorri errekastoko urak bideratzen baitzituen. Lurrezko zakuak jarri zituzten sarrera biak babesteko. Gehienez ere, 90 lagun hartu ahal zituen.\n16.- San Migeleko elizako dorretxeko babeslekua:\n1937ko maiatzean egokitu zuten. San Migel Goiaingeruaren eliza hareharrizkoa da, eta lurrezko zakuak jarri zizkioten inguruan. 25 bat lagunentzako edukiera zuen.\n17.- Santander-La Peña trenbidearen tuneleko babeslekua:\nBasconia kale inguruan hasi, eta Abusu auzoan amaitzen den trenbidearen zubia ere, babesleku izan zen. Bertan hil ziren Mancha sendiko zenbait kide, eta Aniceto Gurruchaga Duo ere bai (lehen pilotu-hegazkinlari basauriarra izan zen; 1917ko apirilaren 25ean, 20 urte zituela, pilotu «brevet»a lortu zuen Getafeko Abiazio Eskola Nazionalean). Tuneleko sarreran bertan eroritako obus batek akabatu zituen denak.\n18.- Pozokoetxerako pasabideko babeslekua, Bilbo-Urduña trenbide azpian:\nBilbotik Urduñarako trenbide azpiko oinezkoen pasabidea ere babesleku izan zen (Ibaizabal kalean hasi, eta Zumalakarregin amaitzen zen). Gaur egun, pasabidea handitu eta gero, ibilgailuak ere igarotzen dira handik. Kareaga Behekoa eta Pozokoetxe lotzen ditu.


Aladin eta kriseilu miragarria | Ibaizabal\nXIMENA MAIER Madrilen jaio zen 1975ean. 1999tik (hau da, orain dela mendeak) darama ilustratzaile lanetan egunkarietan (El País, Diario 16, La Voz de Galicia) eta aldizkarietan (Telva, Marie Claire, Yo Dona, Cosmopolitan, Woman, Mia), baita publizitatean eta prentsa korporatiboan ere.\nAdorea, adiskidetasuna, elkartasuna. Gurasoekin eta irakasleekin irakurtzen ikastea. Ipuin klasikoetara hurbiltzeko aukera. Irakurtzeko gogoa piztea. Adiskidetasunaren garrantzia.\nEgokitzailea: Eva Aubarell.


Deialdia 2014 - Programak - Eusko Jaurlaritza\nEbazpen honen xedea da, 2014ko ekitaldirako, apirilaren 3ko 57/2007 Dekretuak aurreikusitako programetarako laguntzetarako deialdia egitea. Garapen Lankidetzarako Funtsaren kargurako programetarako laguntzak arautzen ditu dekretu horrek (maiatzaren 10eko EHAA).\nDeialdi honetara 8.000.000 euro bideratutako da guztira.\nZenbateko hori handitu ahal izango da, eskatutako laguntzen guztizko kopurua kontuan hartuta eta laguntza horiek ebatzi aurretik Garapenerako Lankidetzaren Euskal Agentziaren beste laguntza-programa batzuk gauzatzearen ondorioz amaitu gabeko beste diru-iturririk dagoen ikusita. Hala gertatzen bada, EHAAn emango da horren berri, Garapenerako Lankidetzaren Euskal Agentziako zuzendariaren ebazpen baten bidez.\nEbazpena,2014ko martxoaren 19koa (EHAA Zk. 60/2014)\nEBAZPENA, 2014ko martxoaren 19koa, Kanpo Harremanetarako Idazkaritza Nagusiarena, garapenerako lankidetzaren kargurako programetarako 2014rako laguntzen deialdia iragartzen duena.\n57/2007 Dekretua (BOPV Zk. 89/2007)\n57/2007 Dekretua, apirilaren 3koa, Garapena eta Lankidetza Sustatzeko Fondoaren kargurako programetarako laguntzak arautzen dituena.\nJendaurreko ordutegia: Astehelenetik Ostiralera 9etatik 14etara\nHerritarren arretako bulegoak (Zuzenean)\n2014rako Programetarako laguntzetarako Deialdia\nApirilaren 3ko 57/2007 Dekretuaren 11. artikuluan xedatutakoarekin bat etorriz, baldintzen eta gaitasunen egiaztapenari buruz Garapenerako Lankidetzaren Euskal Agentziaren aldeko ebazpena duten entitateek bakarrik aurkeztu ahal izango dituzte eskabideak, deialdi honetan ezarritako epean.\nOnuradunen betebeharrak hemen kontsultatu 2014rako Programetarako laguntzetarako Deialdia\nProgramek bete beharrekoak (57/2007 Dekretuaren 2.art).\nDiru-laguntza jaso ahal izateko, aurkeztutako programek honako hauek bete beharko dituzte. Dagokion deialdiaren programa eskatzerakoan egiaztatuko dira.\na) Programaren helburu orokorrak nortasun argi bat eduki behar du, euskal erakunde eskatzailearen helburu estrategikoren batekin.\nb) Berariazko helburua lortzen bada, horrek prozesuen sakontasuna bermatu behar du, sektorialean zein zeharkakoan estrategia sendoak abian jarriz. Jarduneko sektorean edo sektoreetan, jardunen bideragarritasuna, iraunkortasuna eta jarraipena bermatu behar da. Zeharkakoan, berriz, berariazko estrategien garapena bermatu behar da generoaren, tokiko ahalmenen eta parte-hartzearen alorretan, eta gutxienez jardun jakin batzuk gauzatu behar dira antolaketaren, giza eskubideen eta iraunkortasun ekologikoaren alorretan.\nc) Beharrezko baliabideak jarri eta beharrezko jarduerak gauzatuko direla bermatzea, batetik, oinarrizko lerro bat ezartzeko, eta, bestetik, adierazle kualitatibo eta kuantitatiboen sistema bat ezartzeko, proiektua hasi eta handik sei hilabetera.\nd) Programa herrialde pobretuetako gutxienez tokiko erakunde baten bitartez egitea. Dekretu honen bigarren kapituluko laugarren atalean tokiko erakundeentzat ezarritakoa bete beharko du tokiko erakunde horrek.\ne) Jarduerak garatzea eta rubro edota partidak biltzea aurrekontu-atal bakoitzean. Aurrekontu-atalak honako hauek dira: Identifikazioa, Garapen-jarduerak, Tokiko erakundeak edo xede-biztanleriaren erakundeak indartzea, Garapenerako hezkuntza, Programa gauzatze-eremuan kudeatzea eta Programa Euskal Autonomia Erkidegoan kudeatzea.\nf) Programa bakoitzeko gehienez 1.200.000 euroko diru-laguntza eskatu ahal izango da, eta, gutxienez 600.000 euroko diru-laguntza.\ng) Finantziazioaren % 15ek gutxienez Euskal Autonomia Erkidegoaren Herri Administrazioak emandako laguntzaz aparteko baliabideetatik etorri behar du.\nh) Dagokion deialdiaren aurrekontu-ekitaldiaren barruan hastea. Hasiera-eguna zehazteko, programa eskatzeko formularioan proposatutako eguna hartuko da aintzat. Egun horrek deialdia argitaratzen den egunaren ondokoa behar du, eta dagokion aurrekontu-ekitaldia amaitu aurrekoa.\nEskaera onartzen badute, erakunde esleipendunak proiektuaren hasiera-data eguneratzeko aukera izango du, Garapen Lankidetzarako Zuzendaritzarekin hitzarmena izenpetzen duenean. Egun hori deialdia argitaratzen den egunaren ondokoa izango da, eta dagokion aurrekontu-ekitaldia amaitu aurrekoa. Onartzeko jakinarazpenari erantzuten ez bazaio, programa aurkezteko formularioan erakunde esleipendunak adierazitako eguna hartuko da aintzat.\ni) Lortutako emaitzak arrazoizko epe batean lortzea. Aurrekontua gauzatzeko gehienez 36 hilabete egongo dira, eta gutxienez 24 hilabete.\nNolanahi ere, Garapen Lankidetzarako Zuzendaritzak epe hori luzatu ahal izango du gehienez ere bi aurrekontu-ekitaldi gehiagoz, proiektua gauzatzearekin zerikusia duten zirkunstantziak direla-eta.\nAdministrazio-betebeharrak (57/2007 Dekretuaren 12.Art)\nEgiaztatzeko, erakunde eskatzaileak honako betebehar hauek bete eta dokumentatu beharko ditu:\na) Behar bezala eratuta eta Euskal Autonomia Erkidegoko herri-administrazio bateko erregistroan erregistratuta egotea, egiaztatzeko eskaera aurkezteko eguna baino bost urte lehenago. Hori egiaztatzeko, dagokion erregistroan erregistratuta egotearen fotokopia konpultsatua aurkeztuko du.\nb) Estatutuetan esanbidez adieraztea besteak beste herrialde pobretuak garatzeko ekintzak gauzatu nahi dituela. Hori egiaztatzeko, estatutuen fotokopia konpultsatua aurkeztuko du.\nc) Irabaziak lortzeko asmorik ez izatea.\nd) Diru-laguntzak edo laguntza publikoak lortzeko aukera galdu izanaren zigorra jaso ez izana (ez zigor penalik ez administratiborik), sexu-arrazoiengatiko diskriminazioa egiteagatiko zigorrak barne, ezta horretarako ezgaitzen duen lege-debekurik jaso ere. Hori egiaztatzeko, inolako zigorraldiren eraginpean ez egotearen zinpeko edo erantzukizuneko aitorpena aurkeztuko du.\ne) Zerga-betebeharrak eta Gizarte Segurantzari dagozkionak egunean edukitzea. Hori egiaztatzeko, identifikazio fiskaleko zenbakiaren txartelaren (IFZ) fotokopia aurkeztuko du, eta baita zerga-betebeharrak eta gizarte-segurantzarekikoak egunean edukitzearen ziurtagiria ere.\nPrograma bakoitzeko gehienez 1.200.000 euroko diru-laguntza eskatu ahal izango da, eta, gutxienez 600.000 euroko diru-laguntza (57/2007 Dekretuaren 2.f.Art).\nEmandako diru-laguntza honako epe hauetan ordainduko da (57/2007 Dekretuaren 86.Art):\na) Lehenengo ordainketa, diru-laguntzaren zenbatekoaren % 40raino, hitzarmena izenpetzen den unean.\nb) Bigarren ordainketa, diru-laguntza osoaren % 40raino, programari emandako diru-laguntzaren aurrekontu osoaren gutxienez % 20 gauzatu izana dioen txostena egin eta agiri bidez justifikatu ondoren.\nc) Emandako diru-laguntzaren gainerakoa, emandako diru-laguntzaren aurrekontu osoaren % 60 justifikatu ondoren.\nLaguntza eskabidea (pdf, 34,1 KB) (Eskaera)\nLaguntza Eskabidea Programak 2012\nI-A Eranskina Programaren Profila (Eskaera)\nEskaerarekin derrigor entregatu beharreko eranskinak.\nI-B Eranskina Programaren Aurrakontua (eurotan) (Eskaera)\nEskatzaileen EAEko ordezkaritzarako azalpen memoria\nEskatzaileen tokiko ordezkaritzarako azalpen memoria\nEskatzaileen partzuergorako hitzarmena\nTokiko erakundeen partzuergorako hitzarmena\nPGM 2014 Deialdirako Truke-tasa\nPGM 2014 Deialdirako Truke-tasa:\n2014/03/28 - 2014/04/28\nEbazpen honek administrazio-bideari amaiera ematen dio, eta, beraren aurka, aukerako berraztertze-errekurtsoa aurkeztu ahal izango zaio Kanpo Harremanetarako Idazkaritza Nagusiari, hilabeteko epean, ebazpena EHAAn argitaratu eta biharamunetik aurrera. Bestela, administrazioarekiko auzi-errekurtsoa aurkez daiteke Administrazioarekiko Auzietako Epaitegian, bi hilabeteko epean, ebazpena EHAAn argitaratu eta biharamunetik aurrera.\nEgitura atal ebazlea: Lehendakaritzaren Idazkaritza Nagusia; Garapenerako Lankidetzaren Euskal Agentziaren Zuzendaritza.


2 PARALIPOMENAC 1, Navarro-Labourdin Basque (BHNT) | Chapter 1 | The Bible App | Bible.com\n1 Salomon Dabiden semea gogortu cen beraz bere erreinuan; harequin cen haren Jainco Jauna eta ospe handitan eçarri çuen.\n2 Eta Salomonec manatu cituen Israel gucia, milatariac, ehuntariac, aitzindariac, Israel gucico juieac eta familietaco buruçaguiac;\n3 Eta oste guciarequin goan cen Gabaongo leku gorara, non ere baitzen Jaincoaren batasuneco tabernaclea, Moisec Jaincoaren cerbitzariac mortuan eguin içan çuena.\n4 Bada, Dabidec Cariathiarimdic ekarri içan çuen Jaincoaren arka aphaindu çaroen toquira eta ceintan landatu baitzuen olha bat, hura baitzen Jerusalemen.\n5 Beseleelec, Uriren semeac, Hurren ilobasoac eguin cobrezco aldarea ere han cen Jaunaren tabernaclearen aitzinean. Salomon eta baldarna gucia hartara goan ciren.\n6 Salomon cobrezco aldarera igan cen Jaunaren batasuneco tabernaclearen aitzinean, eta haren gainean imolatu cituen mila bitima.\n7 Hara berriz, non gau berean aguertu citzaioen Jaincoa, erraten çaroelaric: Galda çaçu cer nahi duçun eman deçaçudan.\n8 Salomonec ihardetsi çaroen Jaincoari: Urricari handitan içatu duçu ene aita Dabid, eta ni haren orde erregue eçarri nauçu.\n9 Orai beraz, Jainco Jauna, bethe bedi ene aita Dabidi eman içan dioçun hitza, çuc ecen erregue eguin nauçu çure populu handiaren gainean, ceina ecin kondatuzcoa baita hala nola lurreco herrautsa.\n10 Indatzu niri çuhurcia eta adimendua, sar eta ilki nadien çure populuaren aitzinean, ecic norc behar-beçala juia deçaque çure hunembateco populua?\n11 Eta Jaincoac Salomoni erran çaroen: Ceren hori çure bihotzari içan den gogaragarrienic; eta ez ditutzun galdatu aberastasunac, ontasunac eta ospea, ez-eta higüin çaituztenen biciac, ez-etare bicitze dute bat; bainan ciren ditutzun galdatu çuhurcia eta jaquitatea gai içatea gatic juiatzeco ene populua, ceinaren gainean erregue eçarri baitzaitut;\n12 Çuhurcia eta jaquitatea emanac çaizquitzu; aberastasunac aldiz, ontasunac eta ospea ere emanen darozquitzut, haletan non ez çure aitzinean, ez çure ondotic erregueetan bakar bat ez baita çure iduricoric içanen.\n13 Salomon beraz Gabaongo leku goratic ethorri cen Jerusalemera, batasuneco tabernaclearen aitzinera, eta erreguinatu cen Israelen gainean.\n14 Orga-lasterrac eta çaldizcoac bildu cituen; bacituen hamalau ehun orga-laster, eta hamabi mila çaldizco; eta eçarri cituen orga-lasterretaco hirietan eta Jerusalemen erreguerequin.\n15 Erreguec urhea eta cilharra Jerusalemen hedatu cituen, içatearen handiz, harriac beçala eta bazterretan sorcen diren cedroac sicomorac beçala.\n16 Çaldiac berriz, Eguiptotic eta Coatic erakarriac ciren erregueren tratulariez, ceinac goaten baitziren eta precio batean erosten baitzituzten,\n17 Lau çalditaco uztarria sei ehun siclo cilharrezcotan, eta çaldi bakarra çazpitan hogoi eta hamar siclotan; erospenac orobat eguiten ciren Hethearren erresuma gucietan eta Siriaco erregueen baithan.


[eibar] Arrateballe bizirik!\nManolo Guisasola guisasola a bildua j-obrero.es\nAl, Ots 22, 18:52:16, CET 2010\nAurreko mezua (harian): [eibar] Arrateballe bizirik!\nHurrengo mezua (harian): [eibar] Arrateballe bizirik!\nEztabaida interesgarria benetan ÑLeire, Ramon, Iosu, Eneko e.a'k daramazuena.\nEibarren ez dago berdegunerik. Horain etxebizitazak eraikitzea da problema. Garai baten, Markeskuaneko jardin ederrak, kalean bertan zeuden txalet batzuen jardinak, Indianoko soluak, eta hainbat toki zeuden. Baina orain ezin da horrelakorik. Ezta kaleetan ere ez lirateke egongo arbolak ze enbarazoa egiten dabe, eta etxeko leioak tapau. Eskola Armerixatik eta Ordoñorarte, kaminolua zegoen, eta gero mugararte, Otolaerdikoa eta Asaldeineko etxea. Dana zen soloa edo mendixa.\nGogoratzen naiz nola bialdu nindun aita zanak tallarrez taller firmak batzen, Gipuzkoako Diputazioaren dokumento baten frase hau asaltzen zelako: "con el fin de destruir el auge canceroso de la industria eibarresa". Eta gauza zen urbanizazioa aldatzea fabrikarik ez ertaikitzeko.\nBaina lurraren eskaseari begiratuz: zenbat fabrika daude Eibartik kanpo? Bai Gasteizen (40tik gora uste); Zaldibartik asi eta Durangoraino; Itziarren eta abuskalo nun ez.\nLekua falta eta zementoa ugari. Eskerrak ez direla 4 edo 5 km bakarrik egin biar kalean falta dena topastzeko.\nFrom: Ramon Arizaga\nTo: 'Eibartarrak zerrenda'\nSent: Monday, February 22, 2010 6:11 PM\nSubject: Re: [eibar] Arrateballe bizirik!\nErisono, Amañako bariantea, Bolingua, Txonta... proiektu horien alde edo kontra agertu barik ere, hor gune natural batzuen porlanizazio proiektuak daudela ezin uka daiteke. Eta proiektu horien aurrean gertatu daitekeen oposizioa baretzeko marketing estrategia inteligentea litzateke herrigunean berdegune gehiago ikustea, txikiak izanda ere.\nEibarko herri mailan ez dago oposiziorik, oposizio fundamentuzkoa balego,  udal batzarra beste motatakoa legoke onezkero ziur, beraz nere ikuspuntutik ez dago baretu beharrik.\nOrain marketina bai, hori Eibarren ondo funtzionatzen du eta badu bere egitura tekniko eta funtzionala, hau da gure herriko gehien irakurtzen diren egunkariak erabiliz eta bide batez besteen oiartzuan baretuz. Hau bai egiten da primeran Eibarren.\nAla ere berde guneak (ez kanpofobalak) eta zuhaitzak beharrezkoak dira hirietan, nire ustez behintzat, eta beste goxotasun eta kalitatea emoten detze. Eta bestela edozeinek bere oporretan nonbaitera joaten denean ea nork ez den akordatzen halako parkeaz edo zuhaitzen edo alamedaz. Zuhaitzak batez ere hiri gunetan are gehiago bere lan deskotaminatea du CO2 mailan, zuhaitz batek kotxe baten urteko CO2 kitatzen du.\nZuihaitz gehiago erdiakaldean eta kanpokaldean eta porlan gutxiago = Bizi kalitate hobeagoa


Alokairuen iraunkortasun-indizea ezartzea lehen pauso garrantzitsua da etxebizitza eskubidea bermatzeko | EA - Eusko Alkartasuna\nHasiera » Albisteak » Alokairuen iraunkortasun-indizea ezartzea lehen pauso garrantzitsua da etxebizitza eskubidea bermatzeko\nMaiorga Ramirez EH Bilduko parlamentariak, gaur Osoko Bilkuran, Nafarroako Gobernuari Jose Maria Aierdi Etxebizitza kontseilariak iragarri zuen lege-proiektuari buruz galdetu dio, besteak beste alokairuen iraunkortasun-indizea ezartzea jasoko lukeena. Ildo horretan, Maiorga Ramirezek jakin nahi izan du zein egoeratan dagoen lege-proiektu horren garapena eta zein diren ezarri nahi dituen alokairuaren arloko neurri nagusiak.\n“Gure ikuspuntu ideologikotik, erakunde publikoek oinarrizko eskubideak bermatzeko merkatuan esku hartzeko gaitasuna erabili behar dute; eta etxebizitza oinarrizko eskubidetzat barneratzen dugunez gu alokairuei mugak jartzea defendatzen dugu”, adierazi du Maiorga Ramirezek.\n“Jakin badakigu, gaurko ordezkaritza dela eta, gehiengoak lortzeko, kontserbadoreagoak diren eragileekin adostea inposatzen dela; hortaz ISA deituriko indizea ezartzea aurrerapauso garrantzitsua izaten ahal da”, gaineratu du.


Tornetar - Wikipedia, entziklopedia askea.\nTornetarrak, Torne ibarreko biztanleak dira, hala Finlandiako ibar zatikoak nola Suediako ibar zatikoak. Berezko duten mintzairari meänkieli deritzo, eta finlandieraren dialektoa da. Izan ere, finlandiarren ondorengo zuzenak dira, denboraren poderioz ibarrean egokitu zirenak. Häme eta Karelia probintzietatik XIV. mende hasieran edo lehenago heldu ziren, novgorodarren eta suediarren arteko ika-mikak zirela kausa. Tornetarrak iristean, samiek iparralderantz jo zuten, eta, horregatik, Torne ibar osoko samitar bakarrak iparraldean bizi dira, adibidez Enontekiö udalerrian.\n1809. urtean ibarra bitan zatitu zuten. Nahiz eta Finlandiako Dukerri Handiak eta Errusiak ibar osoa eskatu zuten, Suediak ez zuen atzera egin, eta bi herrialdeen arteko muga Tornionjoki ibaian jarri zuten, hitzarmen baten bitartez. Gaur egun ere hortxe dirau muga horrek. Hala, bada, modernizazioarekin bat, Suediar aldeak suediartzea jasan zuen 1850etik 1950era bitartean.\nHala ere, XX. mendeko azken hamarkadetan, tornetarrak gogor borrokatu dira euren hizkuntzaren alde. Azkenean, 1999. urtean, hizkuntza gutxitu bezala onartua izan zen Suedian, eta gaur egun ikasleek finlandieraren meänkieli dialektoan ikasteko aukera dute. Horrek Finlandiako gobernuaren kritikak ekarri ditu, arrazoizkoena finlandieraz ikastea litzatekeelakoan.\nTornetar ospetsuena Bengt Pohjanen idazlea da; meänkieliz idazten du.


Ikasturtea hasteko proiektu berriak batxilergoan | Arizmendi ikastola\nIkasturtea hasteko proiektu berriak batxilergoan\nBatxilergoan gogoz eta indarrak berriturik hasi dira ikasturtea. Etapa berrirako konfiantzazko harremanak lortzeko proiektu desberdinak landu dituzte, Harremanak ez ezik, ezinbestekoa da konfiantzazko espazioak ere sortzea.\nTestuinguru honetan, J. Iñaki Etxezarreta Almenera hurbildu zen saio bat ematera. 1. mailan, harremanak, lan egiteko modua eta ikastola zer den azaltzeko. Kooperatiba izaeraren barruan ekintzailetza ere landu zen. Astebete hartzen duen proiektuak helburu konkretuak dauzka: Ikastola eta Kooperatiba izaera zertan datzan eta batxilergoan hainbatetan beharko dituzten ekintzailetasuna eta talde lanen dinamikak bertatik bertara praktikan jartzea.\nGaztelupen, aurtengoan, ikasleek hala eskatuta, fokua ingurunean jartzea erabaki dute. Azkeneko 4 egunetan klaseak eten dituzte eta espazio berriak “euren” egiteko erronkari aurre egin behar izan diete, ekintzailetasunean eta lan kooperatiboan oinarrituta: gelak margotu, pasillorako altzariak eta apaingarriak sortu, patinetean datozenentzat parkinga prestatu… Ikastola eta espazio berriak hobetzeko proposamen ugari egin dituzte, eta horietatik eratorritako batzordeak ere eratu dituzte. Ikasle finak eta proposamenez beteak ditugu aurtengoan ere! Argazkiak.


Bidaia agentziek merkaturatuko duten Renfeko txartel berriak "pdf" formatua izango du. | Consumer\nBidaia agentziek merkaturatuko duten Renfeko txartel berriak “pdf” formatua izango du.\nEdozein inprimagailutatik inprimatu eta posta elektronikoz bidal daiteke\nRenferen txartel berria bidaia-agentziek merkaturatuko dute, Amadeus bidaiaren industriarako teknologia-hornitzaileak garatua, eta “pdf” formatua izango du; beraz, edozein inprimagailutatik inprimatu eta posta elektronikoz bidali ahal izango da, trenbide-enpresak berak jakinarazi zuenez.\nTxartel berri horrek inprimagailu espezializatuen bidez pasaiak egiteko orain arte erabili den modua ordezten du. “Renfek eta Amadeusek profesionalen beharrei ematen dieten erantzuna da; izan ere, orain arte, tren txartelak emateko lan-prozesu eraginkorragoak eta ekonomikoagoak eskatzen zituzten”, azpimarratu zuen konpainiak.\nNahiz eta bidaiariak posta elektronikoaren bidez jaso eta inprima dezakeen “pdf” bat izan, bere kabuz edo agentzian, zenbait neurri izango ditu, hala nola funts estanpatua eta “segurtasun maximoari” laguntzen dion barra-kodea, zehaztu zuten sustatzaileek. Txartel elektronikoak ez bezala, Renfek “pdf” formatuan duen pasarte berria inprimatu egin beharko da eta bidaiariak berekin eraman beharko du.\nBere abantailen artean, bidaia-agentziek kostuak “nabarmen” aurrezten dituztela nabarmendu zuen, agentea ohiko lan-prozesuan integratuz emisioak arintzen dituelako. Halaber, posta elektronikoaren bidez bidali ahal izango dela kontuan hartuta, mezularitzaren gastuak eta galtzeak bezalako arazoak ezabatuko ditu.\nbidaia-agentziak igorpen nuevo billete-eu posta elektroniko Renfe


Zer da Yoga? - KiranShanti | Hendaiako Yoga Eskola\nBatzuk uste dute YOGA gimnasia edo ariketa fisiko mota bat dela, forma onean egoteko eta bizitasuna eta osasuna izateko; beste batzuk erlijio edo filosofia batekin erlazionatzen dute, besteek ordea, pentsatzen dute buruaren potentziala garatzen duen sistema psikologiko bat dela.\nYOGA esentzialki estatu bat da. “Yoga” hitzaren jatorria kontuan hartzen badugu eta mendebaldean ezagutzen dugun Itun Berrian agertzen den “yugo edo uztarri” hitza, Sanskritoko “yugat” jatorri berbera dute. Hitz biek elkartu edo elkartasuna esan nahi dute. Yoga indibiduoaren kontzientzia eta kontzientzia infinituaren arteko elkartasuna da. Beste era batean esana, yoga,\nnorberaren esentziarekin elkartasun kontzientea da.\nEta egoera edo estatu hori lortu duena Yogia da.\nPraktikan gertatzen dena da, yogaren zientziak ongizate fisikoa eta oreka emozionala eta mentalaz hornitzen gaituzten teknikak dituela. Jarrerek indarra garatzen dute, malgutasuna eta bizitza-luzera; pranayama bezalako beste ariketa batzuk emozioak lasaitzen dituzte eta burua garatzen dute. Barrualdea eta kanpoaldea orekatzean, gure adimenaren sormen kanalak irekitzen laguntzen digute, eta bizitza-jarrera positiboak eta zuzenagoak sortzen; azken finean, alaitasuna eta bizi-poztasuna ematen digute. Meditazioa bezalako beste teknika sakonagoek, norberaren ezagutze lan horretan sakontzea ahalbidetzen digute, meditazioan gauzatzen baita norberaren izatearen esentziarekiko benetazko elkargunea.\nYogaz hitz egitea, gizakiari buruz hitz egitea besterik ez da.\nYogak NORBERAREN EZAGUTZARA gonbidatzen gaitu, gainazaletik sakonera handienera.


VI. Benito Ansola Sarira ikus-entzunezko proiektuak aurkezteko deialdia zabalik - Topagunea | Euskaltzaleen Topagunea\nVI. Benito Ansola Sarira ikus-entzunezko proiektuak aurkezteko deialdia zabalik\nEuskaltzaleen Topagunea - 21/06/07\nLekeitioko Udalak eta Euskal Zine Bilerarekin batera antolatzen dugun Benito Ansola Sarietara ikus-entzunezko proiektuak aurkezteko deialdia zabaldu dugu eta irailaren 19ra bitarte irekita egongo da.\n18 eta 36 urte bitarteko gazteei bideratutako 3.000 euroko saria irabazteaz gain, lan irabazlea 2022ko Lekeitioko Euskal Zine Bileran estreinatuko da jendeaurrean.\nDeialdi honetara disziplina ezberdinetako ikus-entzunezko lanak (fikzio, sorkuntza, animazio nahiz dokumentalak) gauzatzeko proiektuak aurkeztu daitezke baina originalak izan behar dira, hau da, inon argitaratu ez direnak ezta beste inondik moldatuak ez direnak. Horretarako, lehiaketaren oinarrietan agertzen diren baldintzak bete beharko dituzte parte-hartzaileek eta aurkezten dituzten lanek.\nJasotako lan guztiak zuzendari profesional bik baloratuko dituzte eta hemendik hiru finalista izendatuko dituzte urte honetako 44. Euskal Zine Bilera jaialdiaren barruan proiektuen aurkezpenak egiteko bideo-dei bidez. Jaialdiaren itxiera ekitaldian iragarriko da VI. Benito Ansola sariaren lan irabazlea. Izendapen honetatik 10 hilabeteko epea izango du irabazleak bere ikus-entzunezko proiektua gauzatzeko.\nSari honek, euskal kultura zabaldu eta sortzaile gazteei euskarazko ikus-entzunezkoak ekoizten laguntzea da. Xede horretan bat datoz ekimenaren sustatzaileak, Eusko Jaurlaritzako Gazteria eta Gizarte Ekintzarako Zuzendaritza eta Bizkaiko Foru Aldundiko Gazteria Zuzendaritzaren laguntzaz.\nBenito Ansola sariko zuzendari irabazleak\nBenito Ansola sariak VI. edizioa beteko du 2021an gazteei euskarazko ikus-entzunezko lanak ekoiztu ditzaten bidea zabalduz. Honen adibide dira David Zabala, Paul Urkijo, Aitor Gametxo, Joseba Ubeguraga, Maider Fernandez, Maria Elorza eta Ruben Rosas zuzendari sarituak. Askok bide oparoa urratu dute ikus-entzunezkoen ekoizpenean Benito Ansola beka irabazi zutenetik.\nHorren adibide da azken edizioa irabazi zuen Oier Fuentes beratarraren, “Emisio Etena” labur dokumentalarekin saritua eta urte honetako Lekeitioko 44. Euskal Zine Bilera jaialdiaren barruan estreinatuko dena. Arantza Irratia izan zen frankismoari desafio eginez euskara hutsean kanpandorre batetik emititzen azken emisora parrokiala. Arantzako (Nafarroa) apaizek Elizaren hitza zabaltzeko aitzakiarekin, herritarrak informatu eta kultura hurbiltzeko tresna bat sortu nahi izan zuten auzolanean. 5 urtez zentsura gainditu zuen, indarrez itxi zuten arte.\nAirean galdu ziren uhin iraultzaile haien arrastoa jarraituko dugu, bidean, egun desagertzear dauden bestelako komunikazio kodeak ezagutu eta bizi dugun garaiari buruz hausnartzeko, gurea ere ez dadin izan emisio eten bat.\nBenito Ansola sariei buruzko informazio guztia HEMEN


LABORAL Kutxaren simulagailuak: zure etorkizuna kalkulatzen laguntzen dizugu - Ba da beste modu bat | Laboral Kutxa Blog\n21 apirila, 2014\nHiztegiak dionez, simulatzea itxurak egitea edo plantak egitea da. Finantza-alorrean erabakiak oso delikatuak dira eta gure eguneroko bizitzan eragin handia dute. Horregatik, alor horretan simulatzea ez da itxurak egitea, gure etorkizuneko agertokiak planteatzea baizik.\nEtxe bat erosiko banu, hipotekan zer kuota eta zenbat denboraz ordaindu beharko nuke? Eta autoa aseguratzen badut, zenbat ordaindu beharko dut? Gure aurrezkiei eragiten dieten erabakiak hartu behar direnean eta gure etxeko ekonomiari urte askotan eragingo diotenean, horrelako galderak oso garrantzitsuak dira. LABORAL Kutxan horiei erantzuten lagundu nahi dizugu. Nola?\nHiru ditugu eta hirurak oso erabilerrazak dira.\n1. Gure hipoteka-simulagailua: Sartu zure etxea erosteko behar duzun diru kopurua. Ondoren esan zer epetan ordaindu nahi duzun. Zenbat kuota izango diren eta horien zenbatekoa esango dizugu. Kuota finkoak edo aldakorrak aukera ditzakezu, eta interes-tasari buruz erabakiak hartu, Espainiako hipoteka-merkatuko batez besteko erreferentzia-indizea IRMH edo zuk aukeraturiko tasa aplikatuz.\n2. Autoa erosteko gure simulagailua: Autoa erosteko asmoa duzu? Kalkula itzazu epeak eta kopurua. Sistema bera da: idatzi zenbat diru behar duzun eta zer epetan ordaintzea komeni zaizun, eta letraren zenbatekoa kalkulatzen dugu % 6,95eko interesa oinarritzat hartuta.\n3. Gure kontsumo-simulagailua: Kapritxo txiki bat, berritze bat, ustekabeko bat… Horiek ordaintzeko dirua behar duzu? Behar duzun zenbatekoa eta zer epetan ordaintzea espero duzun sartuta, eroso zenbat ordain dezakezun kalkulatzen du.\nJakina, informazio gehiago behar baduzu, gure sukurtsaletako batera joan zaitezke eta gure lankideak prest izango dituzu zuretzako finantza-erabakirik egokienak hartzen laguntzeko.\nTags: hipoteka kontsumo kotxe tresnak


Mbuynow Touch TWS, Airpods estiloko entzungailuak 36.99 € tan soilik | Androidea\nBelarritik entzungailuak Mbuynow, The Touch TWS Apple Airpods bezalako entzungailuak dira niretzat pertsonalki probatzeko plazera izan dudala, ez daukatela inbidiarik ez dutenen tramankuluan "Sagar ziztatua", eta salmenta-prezioa aurrezteak baduela desberdintasun nabarmenik baldin badago, egia oso-oso pozik utzi nauen produktu baten aurrean gaude, nahiz eta ez naizen mota honetako erabiltzaileak oso erabiliak izan. belarrietan zuzenean sartu behar ditugun entzungailuak.\nThe Mbuynow Touch TWS-k soinu-potentzia nabarmena du noiznahi distortsionatu gabe, baxu oso indartsuak eta nabarmenduak ditu eta eskaintzen diguten esperientzia murgiltzailea ia ezin hobea bihurtzen duten baxu zorrotzenak ere baditu, beraz, ez dut uste entzungailu horien altueran inolako produkturik aurkitu dezakegunik kablerik gabe gutxienez hau 35 euroko prezioa edo 60 euroko marjina ere lortuz.\nMbuynow Touch TWS-k 3 ordu inguruko musika edo etengabeko elkarrizketaren autonomia du, garraiatzeko kutxarekin ordu eta erdi eskasean ia lau aldiz kargatu ahal izango ditugu musika erreproduzitzeko bederatzi orduak gainditzen dituen autonomia osoa izateko. Entzungailuak funtzionatzeko moduan itxaroteari dagokionez, ia 48 ordu uzten ari gara etengabeko funtzionamenduan.\nBiltegiratze kutxa, aldi berean, kargagailu eramangarri edo powerbank bat da eta horrekin aurikularrak beti kargatuta edukitzeko behar ditugun momentu guztietan prest egon behar da. Kargatzeko eta biltegiratzeko kutxa honek 450 mAh ditu eta kargatzeko sistema azkarra entzungailu magnetikoen atrakapenarekin uneoro behar bezala kargatzen dutela ziurtatzeko. Kargatzeko estazio edo kutxa adimenduna, entzungailuak 100 x 100 kargatuta daudenean automatikoki gelditzeko gai dena.\nHorri guztiari gehitzen badiogu uneoro kargatzeko estazioaren karga maila adierazten duten lau LED urdinak dituzten karga kutxa bakanetako bat dela, zalantzarik gabe aurretik gaude Apple-ren Airpods-eko entzungailurik onenak momentuko Low Cost.\nErosi hemen eskaintza amaitu aurretik\nArtikuluaren bide osoa: Androidea » Android gailuak » Beste gailu batzuk » Mbuynow Touch TWS, Airpods estiloko entzungailuak 36.99 € tan soilik, aurrezten duzun% 38ko beherapenari esker\nOppo R17 Pro-k TOF teknologiarekin hiru kamerako array bat izango du